Sibuk Kejar ‘Viral’, Jangan Sampai Hilang Moral

Sewajarnya tiada siapa yang patut berdiam diri berikutan situasi yang tidak sepatutnya melanda masyarakat kini.

Aksi-aksi tidak senonoh oleh sesetengah selebriti yang tular sedikit sebanyak merosakkan minda masyarakat, apatah lagi jika semua itu dilihat atau ditonton oleh anak-anak kecil.

Virus yang merosakkan pemikiran dan budaya bangsa kian rancak disebarkan tanpa mempedulikan batasan-batasannya dari segi penyampaian atau perkongsian yang keterlaluan, lucah, tiada nilai moral hingga mencetuskan salah faham yang melampau di kalangan masyarakat turut berlaku.

Platform media sosial pula disalah guna untuk menyebarkan anasir yang bercanggah dengan tuntutan agama. Tidak terkecuali, demi meraih populariti, ‘bad marketing’ (pemasaran murahan) untuk menagih perhatian pembeli semakin ketara terjadi.

Satu-satu isu terpampang menjadi tajuk utama di muka akhbar mahupun di media-media dalam talian. Sejauh mana kepedulian kita terhadap ‘fenomena’ yang berleluasa ini?

Walau apa pun, seharusnya kita terjentik hati dengan wabak yang menular kini. Apa tidaknya, situasi ini tentunya akan merosakkan diri, keluarga serta generasi yang bakal meneraju kepimpinan negara ini.

Sebagaimana statistik dan trend media sosial yang melaporkan gambaran keseluruhan global 2021 digital, terdapat kira-kira 4.2 bilion pengguna media sosial aktif di seluruh dunia.

Data terkini menunjukkan bahawa hampir 53.6 peratus populasi global menggunakan sekurang-kurangnya satu platform media sosial.

Sementara itu, dilaporkan hampir sebahagian daripada populasi dunia menggunakan media sosial dan rata-rata pengguna memperuntukkan waktu lebih daripada dua jam setiap hari di platform tersebut.

Tentunya medium media sosial mengubah kehidupan dan cara berinteraksi dengan rakan, keluarga, komuniti, serta pelbagai urusan bagi seseorang itu.

Media sosial menjadi sesuatu yang bermanfaat jika digunakan dengan sebaiknya, tetapi menjadi sesuatu yang mudarat dan mendatangkan keburukan yang besar jika tidak segera ditangani.

Barangkali ada yang berpandangan, “Abai atau pedulikan saja semua itu, kita buat saja kerja kita.” Namun, ia bukanlah semudah yang dikata, bagai melepaskan batuk di tangga.

Mengulas lanjut isu ini, Penasihat Pertubuhan Ilmuwan dan Cendekiawan Islam Malaysia (ILMAN), Dr Hamidah Mat berkata, dalam alam nilai dan budi yang makin dikesampingkan hari ini, setiap daripada kita mempunyai tanggungjawab juga untuk memastikan nilai-nilai yang baik sentiasa mendominasi media fizikal, apatah lagi medium sosial tanpa sempadan.

“Makanya, mereka yang betul-betul bertanggungjawab akan memastikan apa yang dibuat, apa yang dihidangkan dalam masyarakat terutamanya dalam media sosial mempunyai nilai yang baik.”

Menurutnya lagi, paling tidak, ia bukan bersifat sia-sia, jauh sekali daripada perkara yang menyalahi adab, adat mahupun susila.

“Pokoknya, semua orang perlu menjadi warga yang bertanggungjawab, apatah lagi bagi mereka yang berpengaruh dan terkenal. Jangan kerana mengejar ‘viral’, maruah sendiri dan nilai budi tergadai,” tegasnya yang juga Timbalan Dekan Fakulti Sains Sosial dan Kemanusiaan OUM.

Justeru, walaupun sesuatu konsep itu adalah untuk meraih keuntungan perniagaan mahupun kandungan (content) untuk mendapatkan like dan tular, ia perlulah dipantau dan ditapis.

Pelbagai anasir disebarkan melalui media sosial ini. Apa yang pasti, sesuatu yang buruk dan kian membarah itu perlu dibendung serta diatasi dengan segera.

Jika tidak, ia akan memberikan naratif yang buruk, bukan sahaja kepada seseorang itu tetapi kepada bangsa, agama dan negaranya.

Sebagaimana penulisan saya pada bulan lalu, ‘Wanita Hina Islam Biadab, Banteras Juga ‘Pelawak’ Di Masjid’ yang banyak dikongsikan berikutan tajuknya yang menyerlah.

Dari situ, terlihat sebahagian mereka yang tidak bersetuju kerana tidak memahami isu yang ingin difokuskan atau barangkali sekadar membaca tajuk, tetapi tidak melihat kepada realitinya.

Sebagaimana memetik kata-kata Pengerusi ILMAN, Ustaz Dr Syazalie Hirman Ahmad Najib, sebagai Muslim yang beriman, pasti mereka mempunyai sifat ‘cemburu’ (ghirah) terhadap agamanya.

“Ciri-ciri seorang Islam itu, ia tidak buat sesuatu perkara yang merapu dan tidak berfaedah kerana orang Islam adalah orang yang paling produktif.”

Sebagaimana hadis daripada Abu Hurairah r.a. beliau berkata, Rasulullah SAW bersabda, “Di antara kesempurnaan keislaman seseorang itu, ia meninggalkan sesuatu yang tidak bermakna baginya.” (HR Tirmidzi, No. 2318, Hasan)

“Media sosial boleh jadi sebab seseorang itu masuk syurga dan juga boleh jadi punca masuk neraka,” ujarnya menasihatkan.

Seharusnya kepedulian yang tinggi, kita sebagai masyarakat dan umat Islam perlulah ditampakkan, bukan hanya kepada isu-isu tertentu saja. Hakikatnya, kebanyakan isu yang terjadi pada hari ini adalah bibit-bibit kepada satu masalah yang telah lama berakar umbi.

Hakikatnya, pihak yang sepatutnya tidak melaksanakan peranannya adalah antara faktor simptom-simptom ini menjadi terus berleluasa dan seakan menjadi isu atau perkara biasa bagi segelintir mereka yang tidak merasakan apa-apa.

Isu-isu yang memberi impak negatif kepada rakyat dan negara perlulah ditangani segera, antaranya berkaitan mempersendakan agama atau memperkatakan dan melakukan tindakan lucah perlulah diambil tindakan tegas.

Sejak kebelakangan ini, terdapat individu dilihat cuba membuat provokasi di media sosial dengan membuat kandungan yang mencalar mahupun mengguris hati masyarakat dengan mempersendakan agama.

Memetik kata Mufti Wilayah Persekutuan, Sahibus Samahah Datuk Dr Luqman Abdullah berkata, trend menggunakan agama sebagai bahan jenaka ini sebenarnya telah menjadi kebiasaan di negara Barat melalui filem-filem, rancangan televisyen, nyanyian dan juga pentas komedi.

“Trend ini kami dapati antara kesan dan pengaruh sekularisme yang menjadikan agama bukan lagi dianggap sebagai sesuatu yang suci.”

Beliau berkata, agama juga bebas untuk dikritik dan dipersoalkan oleh sesiapa sahaja atas dasar kebebasan bersuara (freedom of speech) dan berekspresi (freedom of expression).

Realitinya, fenomena sebegini mencetuskan suasana tidak harmoni dalam kalangan masyarakat yang semakin membarah. Ia perlu didepani dengan bijak dan segera. Bukan masanya lagi kita semua berdiam diri dengan isu masyarakat yang melampau dan keterlaluan ini.

Di mana isu-isu itu bermula dan punca masalah itu sewajarnya dikenal pasti. Tentunya segala masalah itu bukanlah sesuatu yang baharu hingga rancak menular sejak kebelakangan ini dengan cara yang lebih berani dan jahat.

Oleh yang demikian, pelbagai dimensi perlu dilihat, termasuklah ideologi kecenderungan memahami sesuatu isu, mengapa dan kenapa mereka berani mencetuskan kandungan yang tidak senonoh untuk dihidangkan kepada masyarakat?

Apa yang pasti, pihak kerajaan Keluarga Malaysia perlulah bertindak proaktif dan tegas mengenakan tindakan, tanpa berpihak kepada siapa yang melakukan serta tidak kira apa pun kedudukan mereka tanpa kompromi terhadap isu yang berleluasa kini.

Kita hidup di sebuah negara yang agama Islam disanjung dan agama lain juga tidak boleh diperlecehkan, sebagaimana firman Allah dalam Surah al-An’aam ayat 108 bermaksud:

“Dan janganlah kamu mencerca benda-benda yang mereka sembah yang lain daripada Allah, kerana mereka kelak akan mencerca Allah secara melampaui batas dengan ketiadaan pengetahuan.”

Maka, sudah tiba masanya situasi seperti yang terjadi ini dikenakan tindakan yang tegas agar tiada lagi golongan yang berani melakukan perkara yang sama semata-mata meraih populariti atau agenda tertentu, tidak terkecuali kepada sesiapa pun.

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sejuta Harapan: 5 pakej sokongan saudara baru

Pakej-pakej tajaan tersebut yang memerlukan sumbangan tersebut ialah al-Quran Terjemahan (RM50), Bahan Dakwah (RM100), Shahadah Kit (RM150), Muallaf Aid (RM250) dan Quran Pen (RM300).

Sebanyak 2,000 buah al-Quran terjemahan disasarkan untuk dihadiahkan kepada saudara baru dan masyarakat majmuk yang berminat sementara pakej Bahan Dakwah mengandungi beberapa buku dan pamflet dakwah dengan sasaran 1,500 bahan.

Pakej Shahadah Kit yang menyasarkan 1,000 kit pula dihadiahkan khusus kepada mereka yang baru memeluk Islam sejurus selepas sesi syahadah yang mengandungi al-Quran, beberapa buku asas Islam dan fardu ain, sejadah, pakaian solat dan lain-lain.

Menyedari ada sebahagian mualaf yang memerlukan dan serba kekurangan, pakej Muallaf Aid menyediakan bahan makanan asas dan wang ringgit yang akan diberikan kepada mereka sewaktu program ziarah dengan sasaran 1,000 unit.

HCF turut menyasarkan sebanyak 500 unit Quran Pen untuk dihadiahkan kepada saudara baru yang aktif dalam kelas al-Quran.

Mereka yang berminat untuk membantu dan menyokong saudara baru dan dakwah masyarakat majmuk, bolehlah menyumbang secara online di pautan berikut berdasarkan lima pakej ‘Sejuta Harapan’:

Sumbangan juga boleh disalurkan ke akaun Hidayah Centre yang berikut:

1. Bank Islam: 1211 3010 0494 33

2. Maybank Islamic: 5622 0962 4421

Sila maklumkan sumbangan melalui SMS atau Whatsapp di talian 010-802 7322, atau e-melkan slip sumbangan ke hidayah.centre@gmail.com.

Sebarkan mesej untuk semua dan sumbangkan apa yang termampu untuk membantu saudara baru. Semoga ia menjadi saham akhirat kita bersama, insya-Allah.

Sumber: FB Hidayah Centre | Web Hidayah Centre


Reflecting on the aspirations of Rukun Negara

In the mood of the 64th Merdeka Day and the coming Malaysia Day, it is pertinent to reflect on what we have achieved so far as a nation. For that purpose, let us contemplate on the aspirations of Rukun Negara:

“Whereas our country Malaysia nurtures the ambitions of

These aspirations are the objectives of the country, that are put forth by our multiracial leaders in the wake of the 13th May 1969 incident, which involved racial tension. It was introduced officially during the Merdeka Day in 1970 – fifty-one years ago. The question is where are we today in this aspiration?

Have we achieved a better unity among our society? Are we democratic enough? Did we enjoy our prosperity fairly and equitably? Are we dealing with our diverse traditions open-mindedly? Have we formed a society that makes use of science and modern technology? –If so, is it timely then that we renew this last aspiration?

Three of the questions posed above are categorised under one roof: the question on unity, democracy and diversity. The roof is the social fabric. Whereas two others –one on prosperity, and another on science and technology are under the economic aspect and adaptability respectively.

I am more keen to elaborate on the social fabric in this piece of writing.

Although having gained more than half a decade of independence, the unity of Malaysians is still at stake. Every now and then, it is the racial sentiments that are being played by those who have an interest in doing so – be it political (most of the times) or other reasons.

Provocative statements can easily divide us into different groups, sometimes reminded us to the bloody past. Each group blames and labels the other. Hate speech is easily expressed on the social media and is spread more speedily to the entire world. Is this the best that we can do to manage diversity?

Diversity is actually an asset to our multiracial society. Despite this potential, it is natural that differences among societal members turn into disagreement. In explaining this, Abu-Nimer and Diamond (1997) have come up with a Peacebuilding Map which illustrates the escalation from differences to disagreement, to problem, to conflict, to violence, to the peak –war.

At the levels of differences and disagreement, problem can actually be prevented. In other words, although diversity is inevitable, our dealings with disagreement can be improved to avoid the negative consequences.

In this context, the significant role of dialogue comes into play. What is dialogue? Dialogue is a process in which two or more people of different backgrounds meet and talk in order to learn from each other.

The conversation content is not superficial. However, before it becomes in-depth, it dives gradually from the external or surface, down to a more personal experience which is sometimes heavily emotional.

This means that dialogue is not a ‘touch and go’ activity but it requires more than one meeting, periodically. The good long term relationship is most important and very much emphasized in dialogue.

Our world today is a noisy world with many people having the urge to speak. In dialogue, listening is more important as compared to talking. The people involved in dialogue take turn to speak descriptively and listen attentively.

On the one hand, prior to sharing of one’s own thought in the dialogue, readiness to disclose oneself to the interlocutor is fundamental. On the other, prior to listening, respect and patience are essential.

It is common for human mind to categorize what they experience in their world. In most cases, the categorization leads to unpleasant stereotypes and prejudices. Dialogue members are to explore and contest the stereotypes and prejudices against their interlocutors during dialogue.

This is done not just by observing, but also by seeking clarification or questioning the interlocutors themselves.

This questioning helps mould a fresh perspective not only about the others and but also about oneself. In most cases, it is not the race or the culture that is at fault, but it is merely individual’s flaws.

What is more crucial before an effective dialogue could take place is to establish a safe environment for dialogue. Safety here depends on who initiates the dialogue and the facilitation process.

A safe dialogue space also means that the space is free from hasty judgment and labelling, harsh criticism, mistrust or negative implications because of expressing a different view. Only in this safe environment could effective dialogue thrive and flourish.

The outcomes of an effective dialogue are the increase of mutual understanding, respect, trust, strong relationship, unity and ultimately peaceful co-existence. The question is, are we capable to provide a safe environment for dialogue in Malaysia? If we are, is the space large enough?

The author is a Senior Lecturer at the Department of Aqidah and Islamic Thought, Universiti Malaya. She is also a Deputy Director at UM Centre for Civilisational Dialogue and an activist of National Unity Unit under Pertubuhan IKRAM Malaysia. She can be contacted via alwanighazali@gmail.com.

Credit: The contents on dialogue is inspired by the dialogue training that she attends in Belgrade, Serbia, organized by King Abdullah bin Abdulaziz International Centre for Interreligious and Intercultural Dialogue (KAICIID), Vienna.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Barisan hadapan di Sabah terus diberi perhatian

Barangan itu telah disumbangkan oleh IKRAM Kawasan Hulu Selangor untuk Jabatan Perubatan Hospital Tawau, Sabah.

Sumbangan tersebut telah disampaikan oleh wakil IKRAM Negeri Sabah, Dr Raudhah Abd Rahman kepada Ketua Jabatan Perubatan Hospital Tawau, Dr Marsila Mariaty Marzukie pada 3 November lalu.

Sementara itu, para aktivis IKRAM Kawasan Papar turut terlibat dalam pembikinan PPE untuk barisan hadapan. Dalam pada itu, jumlah semasa bantuan peralatan bekalan PPE dan PPAR masih lagi diperlukan.

Penyediaan PAPR dan PPE ini bertujuan membantu petugas barisan hadapan dalam mengendalikan pesakit berisiko tinggi yang boleh menjadi punca penyebaran COVID-19 di ICU.

Kepada rakyat Malaysia yang ingin turut sama memberikan sumbangan untuk keselamatan diri dan memudahkan gerak kerja barisan hadapan di Sabah, sila klik pautan https://www.billplz.com/frontlinersabah.

Inisiatif Yayasan IKRAM Malaysia dengan kerjasama IKRAM Negeri Sabah yang dilancarkan sejak Oktober ini mensasarkan bantuan RM100,000 untuk PAPR dan RM200,000 untuk PPE.


Suami isteri mula misi berbasikal ke Makkah

AHMAD MOHD. ISA dan isteri, Noradilah Mohd. Sapie memegang Jalur Gemilang dalam Majlis Pelepasan Misi Kembara Memburu Hikmah di pekarangan Masjid Negara, Kuala Lumpur, semalam.

Pasangan tersebut bakal berkayuh merentasi kira-kira 13 negara bagi melaksanakan misi yang dijangka memakan masa selama hampir setahun.

Menurut Ahmad, antara negara yang bakal dilalui termasuk Thailand, Myanmar, India, Nepal, Pakistan, China, Kyrgyzstan, Uzbekistan, Turkmenistan, Bahrain dan Arab Saudi.

Ahmad yang juga seorang arkitek berkata, dia dan pasangan telah membuat persediaan rapi kira-kira setahun lalu menerusi latihan berbasikal ke beberapa lokasi di Semenanjung serta kayuhan di Indonesia.

“Kami bersama pertubuhan bukan kerajaan (NGO), Humanitarian Care Malaysia (MyCARE) akan menyalurkan sumbangan kepada golongan yang memerlukan di setiap lokasi hentian.

“Selain itu, kami akan cuba mengumpul pelbagai maklumat mengenai Islam daripada penduduk di negara yang dilalui. Hasilnya akan dibukukan untuk dikongsi dengan orang ramai,” katanya kepada pemberita dalam Majlis Pelepasan Misi Kembara Memburu Hikmah di pekarangan Masjid Negara di sini.

Acara tersebut disempurnakan oleh Yang Dipertua Yayasan Dakwah Islamiah Malaysia (YADIM), Dr. Yusri Mohamad dan turut dihadiri Mufti Wilayah Persekutuan, Datuk Dr Zulkifli Mohamed Al-Bakri.

Sementara itu, Noradilah berkata, mengembara ke serata dunia terutama ke Makkah merupakan satu impiannya sejak kecil lagi.

“Saya berharap dengan sokongan padu daripada keluarga, kami dapat menyempurnakan misi ini sebaik mungkin. Kami juga merangka beberapa strategi bagi memastikan misi ini terlaksana,” ujarnya.

Ibu kepada Ahmad, Nuridah Mohd. Isa, 50, berkata, beliau menyokong penuh cita-cita anaknya dalam menjayakan misi kemanusiaan tersebut.

“Diharapkan cita-cita Ahmad dan isteri tercapai sekali gus mencetus inspirasi kepada anak muda lain untuk mengikut jejak langkah mereka,” katanya.

Sumber: Utusan Online | 9 April 2016 | http://bit.ly/1T8UmUz

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


GBM lancar tabung kukuh perpaduan nasional

Pelancaran Unity In Diversity Fund (UID Fund) atau Tabung Kesatuan Dalam Kepelbagaian ini disempurnakan oleh Menteri di Jabatan Perdana Menteri, YB Senator P. Waytha Moorthy.

Katanya, membina perpaduan nasional bukanlah tanggungjawab kerajaan semata-mata, bahkan semua rakyat Malaysia perlu memainkan peranan untuk memelihara dan mengukuhkan lagi perpaduan negara.

“Ia termasuk pertubuhan-pertubuhan masyarakat madani (CSOs), sektor swasta, institusi akademik dan pertubuhan berasaskan komuniti,” tambahnya ketika ucapan perasmian Majlis Sambutan Ulang Tahun Kesembilan GBM dan Tabung UID Fund.

Pengerusi GBM, Hj Zaid Kamaruddin dalam majlis itu berkata, GBM yakin inisiatif tabung ini merupakan pendekatan yang baik dalam mengukuhkan perpaduan nasional di negara ini.

“Sekarang ini GBM merasakan bahawa kami mempunyai sesuatu yang amat-amat berharga dalam isu perpaduan nasional ini,” jelasnya.

Tambahnya, penubuhan GBM sejak sembilan tahun lalu merupakan titik permulaan yang penting bagi merangka pelan tindakan untuk mengukuhkan perpaduan antara kaum dan agama.

Majlis turut diserikan dengan dialog yang bertajuk “New Malaysia: Hopes, Fearless and Realities” bersama lapan panelis jemputan dan moderator Cik Firdaus Husni.

Panelis-panelis tersebut ialah Prof Dr. Edmund Terence Gomez, Prof Dr Madeline Berma, Rev Julian Leow Beng Kim, Prof Madya Hj Badlishah Sham Baharin, Prof Dr Woo Wing Thye, Tan Sri Mohd Sheriff Mohd Kassim, Mr Eddin Khoo dan Prof Dr Mohd Tajuddin Rasdi.

Turut hadir dalam majlis itu bekas Pengerusi Bersih 2.0, Datuk Ambiga Sreenevasan dan Ahli Parlimen Petaling Jaya, Maria Chin Abdullah.

Mereka yang berminat menyumbang dana dalam UID Fund, bolehlah menyalurkan sumbangan tersebut ke akaun The KL & Selangor Chinese Assembly Hall (Public Bank 3158 990 236) dengan rujukan ‘UID Fund’ dan maklumkan sumbangan ke e-mel infogpoam@gmail.com.


Membina naratif pertengahan dalam perpaduan nasional

Bagi merealisasikan aspirasi semua rakyat untuk bersatu menghadapi sebarang kemungkinan, ia perlu diperkuatkan dengan satu kata iaitu perpaduan.

Setiap tahun ketika hampirnya Hari Kemerdekaan, perkataan ini sering kali diungkapkan bagi menzahirkan rasa, mempertahankan kemerdekaan yang telah sedia dinikmati, adalah dengaan satu kata iaitu perpaduan.

Dengan bahasa mudahnya, perpaduan bermaksud proses menyatukan pelbagai bangsa dalam sesebuah negara supaya mempunyai hasrat dan cita-cita yang sama mengenai negaranya.

Sebagaimana kata Ahli Jawatankuasa Pusat (JKP) merangkap Ketua Pasukan Advokasi Perpaduan Nasional, Pertubuhan IKRAM Malaysia, Hj Zaid Kamaruddin:

“Kalau tidak berlaku perpaduan nasional, maka akan berlakulah huru-hara.”

Beliau berkata demikian dalam Bicara Bina Negara (BBN) kali kedua anjuran Jabatan Kajian dan Advokasi dengan kerjasama Jabatan Penerangan dan Perhubungan Pertubuhan IKRAM Malaysia, yang diadakan pada 21 Oktober lalu secara langsung di laman Facebook Pertubuhan IKRAM Malaysia, yang membicarakan mengenai ‘Perpaduan Nasional: Perlu Naratif Baharu?’

Tentu tiada sesiapa yang inginkan huru-hara atau dengan kata lain kacau-bilau berlaku. Tidak dinafikan pelbagai usaha kerajaan mahupun pertubuhan bukan kerajaan (NGO) telah melaksanakan program dan kempen kesedaran mengenai ini.

Sebagai contoh yang dilaksanakan kerajaan ialah pembentukan sosioekonomi yang membolehkan semua kaum dan etnik turut serta dalam proses pembangunan negara. Tidak terkecuali, penstrukturan semula masyarakat melalui Dasar Ekonomi Baru (DEB) iaitu dengan memberi fokus kepada membasmi kemiskinan berasaskan kaum.

Seterusnya, penglibatan golongan miskin dalam pelbagai corak pembangunan ekonomi dengan menubuhkan beberapa agensi yang berkaitan seperti MARA, FELDA, UDA dan sistem pendidikan pula dijadikan sebagai medium utama pembentukan perpaduan iaitu dengan menjadikan Bahasa Kebangsaan sebagai bahasa pengantar di semua peringkat, dari yang tinggi hinggalah di peringkat rendah.

Namun usaha-usaha ini tetap tidak menjadi realiti jika rakyat tidak turut sama melaksanakan peranan mereka dalam merealisasikan agenda perpaduan nasional tersebut.

Memang benar, rakyat perlu menolak polarisasi kaum dan agama demi keharmonian dan perpaduan berbilang bangsa di negara ini. Seterusnya, perpaduan yang diidamkan boleh dicapai dengan usaha terus-menerus pemantauan kesepaduan dan pembinaan tapak integrasi sebagai instrumen utama penyatupaduan.

Cabaran yang terbentang kini ialah masih terdapat pihak menggunakan sentimen perkauman, bangsa atau agama dalam sesuatu isu.

Media mahupun masyarakat yang aktif di media sosial, tidak perlulah lantang menggemburkan bangsa atau agama seseorang itu apabila berlakunya sesuatu isu. Alangkah harmoninya, jika agama, bangsa mahupun etnik seseorang itu tidak disebutkan.

Sebagaimana yang disarankan Pemegang Amanah Yayasan Perpaduan Negara, Tan Sri Lee Lam Thye pada 16 September 2018:

“Hari Malaysia seharusnya diisytiharkan sebagai ‘Hari Perpaduan’ bagi mencerminkan aspirasi semua rakyat Malaysia untuk bersatu menghadapi sebarang kemungkinan dan melalui sambutan Hari Malaysia juga rakyat di Sabah, Sarawak dan Semenanjung Malaysia akan berasa semakin dekat menerusi semangat integrasi dan perpaduan nasional.”

Mungkin ada rasionalnya saranan yang diberikan oleh Tan Sri Lee Lam Thye ini. Namun kempen atau saranan perlu dilaungkan selalu. Bermula daripada pemimpin negara hingga ke rakyat jelata, usaha-usaha ini perlu dipergiatkan.

Perpaduan nasional memerlukan naratif baharu, namun tentunya ia boleh diwujudkan daripada penerimaan serta pemahaman yang jelas daripada kemajmukan rakyat negara ini. Ia bukan mudah namun ia bukanlah sesuatu yang sukar.

Perlulah kita sedari, kepelbagaian masyarakat Malaysia adalah suatu rahmat dan kekuatan kita semua. Naratif baharu itu perlulah berkonsepkan atau bermatlamatkan bagaimana kita boleh mengerahkan kekuatan untuk memajukan negara.

Penyelidik isu-isu kewangan Islam dan syariah, Dr Shamsiah Mohamad dalam artikel beliau yang tersiar di Sinar Harian Online pada 10 Oktober 2019 ada menjelaskan tentang ‘Syarat Membina Perpaduan’.

“Sesebuah negara tidak mungkin boleh membina kekuatan dalam apa jua aspek sekalipun jika anggota masyarakatnya berpecah-belah.”

Peristiwa 13 Mei 1969 menjadi satu titik hitam yang menunjukkan betapa rapuhnya ikatan perpaduan antara kaum di Malaysia dan kemudiannya Rukun Negara pun diperkenalkan.

Rukun Negara itu dilancarkan dengan matlamat yang sangat harmoni. Prinsip-prinsip yang dizahirkan padanya jelas merupakan kunci kepada keharmonian dan perpaduan kaum demi kejayaan, keharmonian dan kesejahteraan negara.

Persoalan yang perlu kita semua rakyat Malaysia jawab ialah:

“Adakah Rukun Negara yang indah itu diselami maknanya dan  menjadi manifestasi kita sebagai rakyat Malaysia bagi merealisasikan sebuah negara yang aman, harmoni lagi sejahtera dengan wujudnya berbilang kaum, etnik dan bangsa, yang dengan kata lainnya perpaduan?”

Benarlah apabila adanya titik persamaan ini, banyak perkara yang boleh kita bincang dan rungkai sesuatu masalah tersebut serta mencari solusinya bersama.

Waktu itu kita tidak perlu meletakkan lagi permasalahan itu berdasarkan kaum, sebagai contoh, “Ini masalah orang Melayu. Ini masalah orang Cina dan ini masalah orang India.” Akan tetapi, masalah itu diselesaikan bersama agar ia tidak ditangani sendirian hingga mencetuskan permasalahan yang lain pula.

Pemimpin negara seharusnya sering menghamparkan medium penyatuan untuk rakyat pelbagai kaum, menjadikan kompas atau panduan agar dapat bersama merealisasikan impian dan kejayaan negara dengan wujudnya perpaduan.

Tahukah kita? Dengan mengamal dan melaksanakan perpaduan di negara ini, bukanlah kita menghilang atau menghakiskan identiti diri yang sudah wujud sejak lahir lagi.

Realitinya, seorang Melayu akan tetap Melayu, seorang Cina akan tetap Cina, seorang India akan tetap India dan begitu juga dengan kaum, etnik ataupun bangsa yang lain.

Menerima satu sama lain, tanpa mempersoalkan atau prejudis terhadap bangsa, agama dan etnik perlulah diterapkan sedari kecil lagi, selain memupuk diri berbangga sebagai rakyat Malaysia. Kerana dari situ, seseorang itu mampu menanam semangat patriotisme dan meningkatkan perpaduan.

Rukun Negara sewajarnya menjadi panduan kita untuk membangunkan bangsa dan ia perlu dihormati oleh semua pihak. Tentunya jika perpaduan diwujudkan atas dasar perkauman atau agama mahupun etnik, tentu ia akan mampu bertahan lama.

Kita semua patut bersetuju dengan pandangan Pengerusi Gabungan Bertindak Malaysia (GBM), Hj Badlishah Sham Baharin dalam sebagai panelis Bicara Bina Negara (BBN) baru-baru ini iaitu:

“Sentimen perkauman, bangsa dan agama dalam sesuatu isu, boleh ditangani dengan memperbanyakkan naratif pertengahan seperti memperbanyakkan penulisan tentang naratif pertengahan, memperbanyakkan contoh-contoh tentang membina keharmonian, perpaduan, kesepaduan dalam masyarakat.”

“Semua itu dapat dilaksanakan dengan mewujudkan kerangka pemerkasaan komuniti dalam usaha memacu perpaduan nasional ini. Sekiranya contoh-contoh itu dapat dibina dalam komuniti itu sendiri dan suasana yang kita bina itu berjalan, dilaksanakan, dihayati oleh komuniti dan masyarakat, dengan sendirinya seruan-seruan yang menyeru kepada sentimen perkauman, bangsa dan agama ini akan tenggelam.”

Tahukah kita apa naratif pertengahan (middle ground narrative) yang dimaksudkan beliau itu?

“Semua orang ada peranan dalam pembangunan sesebuah negara itu, mengamalkan pendekatan untuk dapat berbincang perkara ini kerana naratif yang ingin dibawa ialah ‘middle ground narrative’ atau dengan bahasa kita bermaksud naratif pertengahan.”

“Maknanya, semua orang ada sumbangan dan berperanan kepada pembangunan negara itu. Kita tentunya ingin melihat kepada titik persamaan daripada melihat titik perbezaan. Jadi ‘common ground’ itu ialah mencari titik persamaan, ini adalah sesuatu yang secara rasionalnya adalah lebih baik.”

“Kita semua perlu menjadikan ini sebagai agenda bersama untuk perpaduan negara. Prinsip-prinsipnya harus sentiasa ditegakkan dan dipraktikkan kerana ia tidak boleh diambil mudah kerana melibatkan soal kestabilan, kedamaian dan keharmonian negara yang sudah kita capai setakat ini.”

Realitinya, perpaduan rakyat Malaysia adalah satu perkara penting yang perlu diberi perhatian dalam proses pembangunan negara. Selain daripada ekonomi dan politik, aspek perpaduan juga merupakan agenda penting dalam kemajuaan sesebuah negara. Hakikatnya ekonomi dan politik yang stabil akan memberi sumbangan yang besar dalam proses perpaduan negara ini.

Jadi sebagai rakyat, bersama-samalah kita merealisasikan impian Malaysia sebagai Negara Rahmah yang bersandarkan perpaduan yang utuh, jitu dan bukan lemah, yang tidak mampu digugat oleh sesiapa pun. Ayuh kita mulakan dengan diri sendiri dan lingkungan kita!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersedia hadapi sebarang kemungkinan – Dr Fauziah

Dengan jangkaan 17 jam lagi akan memasuki perairan Gaza, mereka tetap memilih pendekatan aman, tanpa provokasi dan konfrontasi dan ahli misi kesemuanya terlatih dengan pendekatan aman.

“Mesejnya adalah cinta, keamanan dan kemanusiaan. Prinsipnya adalah menolak keganasan. Krew dan anak kapal kesemuanya wanita dan terlatih dengan pendekatan aman,” jelasnya.

“Aman di sini bukan bermaksud lemah. Aman bahkan adalah pilihan strategik. Tentera yang asyik dengan kezaliman akan kekok dan buntu berdepan dengan keamanan.”

Panggilan terakhir yang diterima MyCARE daripada Dr Fauziah memaklumkan bahawa kebanyakan masa pelayaran kapal Zaytouna dilaporkan menggunakan layar yang telah dibaiki dan angin berada dalam keadaan baik.

Beberapa media dari Israel pula sudah mula melaporkan bahawa pihak Israel ingin menghalang misi tersebut daripada memasuki perairan Gaza dan kapal tentera laut Israel di pangkalan Ashdod sudah bersedia untuk bertindak.

Sementara itu, Presiden IKRAM, Dr Hj Mohd Parid Sheikh Ahmad menyeru semua ahli IKRAM supaya mengadakan solat hajat, menyuntik kesedaran masyarakat dengan menyebarluaskan info mengenai misi WBG dan membantu MyCARE untuk menjayakan kempen tersebut.

“Selaku seorang Muslim, wajib ke atas kita bersama-sama memperjuangkan isu Palestin dan kita harus melakukan sesuatu dalam membantu usaha-usaha ini,” ujar beliau.


Gempa Bumi Di Nepal: IKRAM Ucap Takziah

Pertubuhan IKRAM Malaysia (IKRAM) mengikuti perkembangan tragedi gempa bumi yang melanda negara Nepal. Gempa ini telah meragut lebih 3,200 nyawa sehingga kini.

IKRAM sangat bersimpati serta mengucapkan takziah kepada kerajaan serta seluruh rakyat Nepal.

IKRAM juga peka dengan situasi yang dihadapi rakyat Malaysia di sana dan mendoakan keselamatan dan ketenangan buat mereka.

IKRAM mengucapkan syabas dan terima kasih kepada kerajaan Malaysia atas tindakan pantas penghantaran bantuan serta usaha mengeluarkan rakyat Malaysia dari Nepal ke kawasan selamat.

IKRAM melalui institusi Humanitarian Care Malaysia (MyCARE) sedang memantau perkembangan di Nepal secara berterusan bagi mengenalpasti bentuk bantuan yang boleh disalurkan dalam masa terdekat.

IKRAM menyeru seluruh ahlinya dan rakyat Malaysia amnya, agar mendoakan kesejahteraan semua mangsa yang terlibat serta menyelamatkan rakyat Malaysia yang masih berada di sana.

Timbalan Presiden &Pengerusi Jawatankuasa Perhubungan AntarabangsaPertubuhan IKRAM Malaysia


Bajet 2023: Jangan Sampai Jadi Sia-sia

Pembentangan bajet pada tahun ini hadir dengan ura-ura sidang parlimen ini akan menjadi sesi yang terakhir sebelum dibubarkan bagi memberikan laluan Pilihan Raya Umum ke 15 (PRU-15) berlangsung.

Lantaran itu, memang ada beberapa pandangan yang jangkakan pembentangan bajet nanti akan menjadi populis bentuknya; sebagai gula-gula mendapatkan undi rakyat pada PRU-15 nanti.

Apa pun situasinya, pembentangan bajet pada tahun ini harus mendapat perhatian rakyat bagi memastikan kerajaan menyalurkan bajet ke tempat yang betul – agar tidak menjadi bajet yang sia-sia, serta ia diuruskan dengan cara yang betul – agar ia tidak menjadi bajet yang disia-siakan.

Negara kita pada hari ini masih lagi sedang bergelut untuk keluar daripada krisis yang berlarutan. Kita masih belum benar-benar berjaya melepaskan diri daripada kesan pasca-Covid-19 serta beberapa krisis dunia seperti perang Ukraine-Russia, sekuriti makanan dan lain-lain.

Maka, ketika negara sedang berhadapan dengan krisis pelbagai bentuk ini, kerajaan harus sedar bahawa bajet yang akan digunakan pada tahun hadapan mesti diletakkan di tempat yang benar-benar diperlukan.

Pastinya, setiap segmen masyarakat akan mengharapkan ada peruntukan buat mereka. Maka, dengan sumber yang terhad ini, kerajaan harus pastikan bajet yang bakal dibentangkan nanti benar-benar memenuhi kepentingan rakyat; tidak menjadi sia-sia.

Mudahnya, ia mesti sensitif kepada keutamaan dan keperluan rakyat. Jika masih ingat pada pembentangan bajet 2021 yang lalu, Menteri Kewangan telah mengumumkan sejumlah RM85.5 juta akan diperuntukkan kepada Jabatan Hal Ehwal Khas (JASA) di bawah Kementerian Komunikasi dan Multimedia.

Pengumuman ini mendapatkan reaksi negatif daripada ramai pihak baik dari blok kerajaan, pembangkang mahupun masyarakat sivil di luar Dewan Rakyat.

Mereka mempertikaikan keperluan JASA diberikan peruntukan sebegitu besar berbanding dengan keperluan lain yang dilihat lebih utama seperti peruntukan sekolah daif yang hanya menerima sebanyak RM58 juta.

Peruntukan yang besar kepada perkara yang tidak menjadi keutamaan rakyat hanya menjadikan bajet berkenaan sia-sia kerana ia tidak memberi kesan positif kepada rakyat.

Ada dua musuh utama yang mesti ditangani dengan segera dan bersungguh oleh kerajaan. Jika tidak, bajet yang diletakkan meski besar dan gah manapun, ia akan menjadi bajet yang disia-siakan.

Musuh pertama adalah gejala dan budaya rasuah. Kita perlu sedar bahawa gara-gara rasuah, negara tidak dapat membangun dengan optimum kerana kos pengurusan dan pentadbiran tiba-tiba naik berganda-ganda hanya untuk memenuhi permintaan daripada tangan-tangan ghaib; bukan tangan-tangan yang memerlukan.

Peningkatan kos ini tidak menjadikan jentera penyampaian berjalan dengan lebih efisien. Tetapi sebaliknya, hanya memenuhi kantung poket orang tertentu atas dasar ‘membantu mendapatkan projek’. Kesan buruknya? Ya, ia menimpa bertalu-bertalu kepada rakyat.

Kita tidak boleh lupa bagaimana kes rasuah yang melibatkan Datin Seri Rosmah Mansor yang telah didapati bersalah terhadap tiga pertuduhan rasuah yang berkaitan projek hibrid solat bernilai RM1.25 bilion untuk 369 buah sekolah luar bandar di Sarawak.

Tindakan ini telah menyebabkan duit mencecah bilion ringgit yang sepatutnya menjadi hak kemudahan pendidikan untuk anak-anak di Sarawak ini, dicuri oleh mereka yang tidak bertanggungjawab demi kepentingan peribadi.

Nah, dana rakyat telah disia-siakan. Maka, kerja keras untuk tangani rasuah ini perlu segera menjadi agenda besar buat semua pihak terutamanya agensi Suruhanjaya Pencegahan Rasuah Malaysia (SPRM).

Kerajaan juga harus memastikan proses kelulusan bajet dilalui melalui prosedur yang telus; bukan hanya melalui panggilan telefon daripada seorang yang mempunyai hubungan peribadi dengan mana-mana Menteri.

Masalah kedua adalah proses penyampaian dana kepada sasaran bajet yang tidak cekap dan tidak berkesan.

Sama ada ia berlaku kerana kelemahan manusia yang tidak kompeten dan berintegriti atau masalah sistem itu sendiri yang tidak lengkap dan ada kelompongan tertentu, kedua-duanya menyumbang kepada ketirisan dan pembaziran.

Kita boleh teliti semula laporan yang dikeluarkan oleh Ketua Audit Negara dan Jawatankuasa Kira-Kira Wang Negara (PAC) yang telah memeriksa dan meneliti bagaimana dana awam yang telah disalurkan itu diuruskan oleh pihak yang berkenaan – agensi atau kementerian.

Kita akan dapati, sejumlah wang yang sangat besar telah dibazirkan gara-gara kegagalan manusia dan sistem. Paling dekat yang menjadi perbincangan awam adalah tentang pendedahan daripada PAC tentang Perolehan Kapal Littoral Combat Ship (LCS).

Sejumlah RM6.083 bilion telah dibelanjakan sejak tahun 2013, sehingga kini tiada satu pun kapal yang disiapkan. Lebih malang, ada inventori yang sudah usang dan tidak dapat digunakan lagi.

Nah, sekali lagi dana awam telah disia-siakan. Maka, usaha untuk menambah baik kadar ketelusan dan kecekapan dalam pengurusan kewangan perlu menjadi agenda besar kerajaan.

Kita tidak boleh hanya menunggu laporan daripada Ketua Audit Negara mahupun PAC dikeluarkan baru mahu bertindak kerana ketika itu kita sudah terlambat untuk menyelamatkan dana awam daripada dirugikan.

Sewajarnya, ketika perbelanjaan berkenaan sedang digunakanlah kerajaan harus pastikan ia mematuhi piawaian yang telah ditetapkan dengan sikap yang penuh berintegriti dan bermaruah.

Kita tidak harus cepat terpesona dengan jumlah-jumlah yang bakal diletakkan dalam pembentangan bajet nanti.

Bahkan, ia harus diperhatikan semula dengan beberapa pertanyaan; Adakah bajet berkenaan benar-benar bermanfaat buat rakyat kebanyakan? Adakah bajet berkenaan benar-benar diuruskan dengan cekap dan berkesan?

Adakah ada bajet yang tidak perlu ada dalam perancangan kerajaan? Dan adakah apa-apa ketirisan dan pembaziran dalam pengurusan bajet berkenaan?

Pertanyaan ini mesti kita tanyakan, kerana akhirnya yang terkena kesannya adalah kita, dan generasi akan datang. Moga bajet yang dibentangkan benar-benar bermanfaat buat rakyat.

Usaid Asmadi
Ketua Penerangan dan Aktivis IKRAM Muda Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Politik: Persepsi, Patriarki Halang Wanita Memimpin?

Allah SWT menciptakan wanita sebagai manusia yang unik, penyayang dan penuh sifat keibuan untuk menjalankan peranan juga tanggungjawabnya yang besar dan penting dalam kehidupan seharian, termasuk kehidupannya sendiri, keluarga dan masyarakat, sebagaimana sesuai dengan fitrah serta adat mereka.

Selain itu, wanita pada masa kini turut mengambil bahagian dalam mencari nafkah untuk keluarga tanpa mengabaikan tugas asas sebagai ibu dan isteri. Namun, bukan menjadi sesuatu fenomena baharu, wanita terlibat secara langsung atau tidak langsung dalam politik.

Penyertaan wanita dalam dunia politik bukan sahaja dalam kumpulan pengikut tetapi mereka juga mengambil bahagian dalam pengurusan tertinggi negara sebagai pembuat dasar, polisi dan keputusan sebagaimana hasrat kerajaan memperkasakan wanita.

Realitinya, tahap penglibatan wanita dalam politik adalah satu kayu ukur kepada peningkatan taraf hidup dan pencapaian kemajuan bagi sesebuah negara.

Di Malaysia, sasaran mempunyai 30 peratus Ahli Dewan Rakyat daripada kalangan wanita masih belum tercapai.

Ini merupakan indikator utama bahawa tahap keterlibatan wanita dalam kepimpinan tertinggi negara masih berada pada tahap yang tidak dapat dibanggakan iaitu masih rendah.

Satu kajian yang dijalankan mendapati bahawa terdapat beberapa faktor yang menyumbang kepada keadaan ini.

Antaranya ialah budaya patriarki yang masih menguasai masyarakat Malaysia, faktor gender iaitu wanita terpaksa berhadapan dengan pandangan masyarakat yang kurang memberikan kepercayaan terhadap kebolehannya dalam kepimpinan.

Kebolehan mereka sebagai pemimpin juga dipertikaikan masyarakat disebabkan faktor agama yang ada kaitannya dengan kepimpinan dan gender.

Dengan erti kata lain, jika wanita yang mahu bergiat aktif dalam politik dan menjadi pemimpin, seringnya diperingatkan tentang larangan agama yang membataskan pergerakan wanita daripada terlibat aktif apalagi menjadi pemimpin dalam pelbagai bidang.

Selain itu, faktor ekonomi juga pendidikan jadi halangan kepada penglibatan wanita dalam kepimpinan negara iaitu pemimpin negara mestilah mempunyai kedudukan ekonomi yang kukuh.

Menyentuh tentang faktor pendidikan, ia merujuk kepada pendedahan dan kemahiran kepimpinan yang masih kurang termasuk juga kepada kaum lelaki.

Masyarakat hari ini masih berdepan dengan pelbagai persoalan serta cabaran monumental yang memerlukan perubahan struktur dan anjakan paradigma terhadap keterlibatan wanita sebagai pemimpin tertinggi negara.

Tentunya bagi memastikan keberadaannya terus segar dan diyakini oleh semua, pelbagai kajian telah dilakukan demi memahami realiti, mengenal pasti faktor serta menganalisis solusi terhadap fenomena ini.

Faktor agama dan sentimen budaya masyarakat Malaysia merupakan antara penyebab penting yang mempengaruhi tahap keterlibatan wanita dalam kepimpinan tertinggi negara.

Selain itu, golongan yang mempunyai pengetahuan yang kukuh dalam pengajian Islam diharapkan dapat memainkan peranan yang penting dalam membantu meningkatkan keterlibatan wanita dalam kepimpinan tertinggi negara.

Secara prinsipnya, setiap manusia yang diciptakan, lelaki dan wanita diberikan peranan serta tanggungjawab yang sama dalam urusan memakmurkan bumi berdasarkan panduan syarak. Allah SWT telah menegaskan dalam Surah al-Baqarah ayat 30:

“Ingatlah ketika Tuhanmu berfirman kepada para Malaikat: “Sesungguhnya Aku hendak menjadikan seorang khalifah di muka bumi.” Mereka berkata: “Mengapa Engkau hendak menjadikan (khalifah) di bumi itu orang yang akan membuat kerosakan padanya dan menumpahkan darah, padahal kami senantiasa bertasbih dengan memuji-Mu dan mensucikan-Mu?” Tuhan berfirman: “Sesungguhnya Aku mengetahui apa yang tidak kamu ketahui.”

Secara jelasnya, ayat tersebut memberi penerangan bahawa semua manusia adalah sama, iaitu berperanan sebagai pemimpin dan mendapat manfaat di muka bumi. Rasulullah SAW turut menjelaskan dalam sebuah hadis yang bermaksud:

“Ketahuilah bahawa setiap kamu adalah pemimpin, dan setiap kamu bertanggungjawab terhadap apa yang dipimpinnya.” (HR Bukhari, No. 7138)

Oleh yang demikian, pemimpin bertanggungjawab terhadap rakyatnya, dan lelaki itu adalah pemimpin terhadap keluarganya, dan dia bertanggungjawab terhadap mereka semua, manakala wanita juga adalah pemimpin atas rumah suami dan anak-anaknya, dan dia adalah bertanggungjawab untuk semua.

Persepsi sebahagian pihak mengatakan bahawa wanita tidak boleh memimpin dan tidak boleh diletakkan sebagai pemimpin kerana kekurangan dari sudut emosi yang ada pada gender ini.

Tidak terkecuali, terdapat juga pandangan segelintir pihak yang mengatakan Islam melarang wanita menjadi pemimpin.

Ini bermakna, agama dijadikan alasan dan persepsi skeptikal tentang kemampuan wanita yang dianggap terbatas, seterusnya hal ini mendorong kepada dakwaan sesetengah pihak untuk tidak membenarkan wanita menjadi pemimpin.

Menurut sumber Jabatan Perangkaan Malaysia, (April 2021), realitinya wanita dan kepimpinan merupakan satu isu hangat yang sentiasa menjadi buah mulut perdebatan semasa.

Ia tidak dapat dinafikan lagi, memandangkan kadar tenaga buruh wanita meningkat lebih 180,000 orang menjadikan jumlah pada tahun 2022 sebanyak 6.18 juta orang berbanding tahun 2021.

Dalam konteks di Malaysia, wanita merupakan hampir separuh daripada populasi negara iaitu 15.9 juta daripada 32.7 juta penduduk pada 2020.

Walau bagaimanapun, kedudukan wanita dalam kepimpinan negara dalam jawatan tertinggi kepimpinan negara didapati masih rendah dan belum mencapai 30 peratus penyertaan di peringkat kepimpinan serta pembuat dasar sebagaimana yang disasarkan dalam Dasar Wanita Negara 2009 (DWN 2009).

Merujuk contoh di parlimen.gov.my, Ahli Dewan Negara adalah seramai sembilan orang (12.8 peratus) daripada jumlah 65 ahli.

Oleh yang demikian, dapat ditelusuri faktor yang menyebabkan sasaran ini masih belum dicapai ialah ‘gender diversity’ tidak dilihat sebagai satu pendekatan ‘keuntungan’ yang strategik.

Apatah lagi, faktor struktur, amalan dan pemikiran masyarakat masih cenderung ke arah pemikiran patriarki.

Selain itu, terdapat juga kajian yang menunjukkan wujudkan’glass ceiling’ bagi wanita memimpin dalam ranking tertentu walaupun bersedia, berkelayakan dan dikenal pasti berkemampuan.

Menurut para ilmuwan Islam dan sejarawan, wanita pernah menjadi pemimpin tertinggi negara, namun tahap keterlibatannya dalam sejarah Islam masih rendah dan perkara ini masih berterusan di kebanyakan negara di dunia.

Prestasi kepimpinan seseorang pemimpin seharusnya dilihat kepada kebolehan serta kecekapan individu tersebut mengendalikan pentadbiran negara, yang boleh mendatangkan manfaat kepada rakyatnya.

Sejarah telah membuktikan bahawa wanita mampu menjadi pemimpin tertinggi negara sebagaimana beberapa negara dunia pernah memilikinya.

Menerusi sejarah juga, telah terbukti wanita mampu untuk menjadi pemimpin, memimpin dari pelbagai segi dan aspek sepertimana yang golongan lelaki lakukan, malah mampu menjadi pemimpin yang lebih baik daripada golongan lelaki.

Seiring dengan fokus global, iaitu gender tidak lagi boleh dianggap sebagai masalah dalam memimpin mahupun mentadbir tetapi lelaki dan wanita mempunyai peluang yang sama untuk menjadi pemimpin.

Di Malaysia, Dasar Wanita Negara dan Pelan Tindakan Dasar Wanita 2009 telah menyasarkan sekurang-kurangnya 30 peratus calon wanita bagi setiap parti politik. Ia juga bermatlamatkan usaha untuk memperkasakan modal insan dan kesejahteraan masyarakat secara saksama yang menjadi salah satu daripada enam tonggak di bawah Rancangan Malaysia Ke-11 (RMK11).

Tahukah kita, keterlibatan wanita dalam kepimpinan negara diukur melalui bilangan wanita yang dicalonkan dalam pilihan raya?

Merujuk kepada kenyataan rasmi yang dikeluarkan oleh Kementerian Pembangunan Wanita, Keluarga dan Masyarakat (KPWKM), Pilihan Raya Umum Ke-14 (PRU14) telah menyaksikan pencalonan wanita seramai 239 orang (10.24 peratus), iaitu seramai 72 orang (10.48 peratus) di kerusi Parlimen, manakala 167 orang (10.15 peratus) di peringkat DUN.

Pada 2018, sejarah Malaysia telah membuktikan bahawa wanita mampu menjadi pemimpin tertinggi negara dengan mengangkat Dato’ Seri Dr. Wan Azizah Wan Ismail sebagai Timbalan Perdana Menteri Malaysia di bawah kerajaan Pakatan Harapan setelah memenangi PRU-14.

Walau bagaimanapun, kaum wanita masih jauh ketinggalan berbanding kaum lelaki terutamanya dalam kepimpinan politik Malaysia.

Kedudukan wanita dari segi pembuat dasar, bilangan calon dalam pilihan raya, kedudukan wanita dalam kepimpinan tertinggi parti dan jawatan-jawatan sebagai ahli kabinet menteri kerajaan Malaysia berakhir dengan satu kesimpulan yang sama iaitu masih wujud ketidaksamarataan antara kaum wanita dengan kaum lelaki.

Berikutan itu, satu kajian yang pernah dilakukan mendapati perbincangan tentang keterlibatan wanita dalam kepimpinan negara terfokus kepada persoalan hukum dan sejarah.

Wanita mempunyai peranan penting dalam ruang masyarakat. Mereka tidak lagi terkurung dalam ruangannya tersendiri. Malah, ramai di antara mereka telah menjadi pemimpin dalam masyarakat, organisasi tertentu, malah menjadi pemimpin negara.

Lelaki dan wanita memiliki potensi dan peluang yang sama untuk menjadi hamba yang ideal (orang yang bertakwa), sebagaimana Allah lakarkan dalam Surah al-Hujurat ayat 13:

“Wahai manusia, sesungguhnya Kami menciptakan kamu dari seorang lelaki dan seorang wanita dan menjadikan kamu berbangsa-bangsa dan bersuku-suku supaya kamu saling mengenal. Sesungguhnya orang yang paling mulia diantara kamu di sisi Allah ialah orang yang paling takwa di antara kamu. Sesungguhnya Allah Maha Mengetahui lagi Maha Mengenal.”

Selain sebagai hamba, manusia adalah khalifah di muka bumi. Dalam hal ini, lelaki dan wanita mempunyai peranan yang sama sebagai khalifah, yang akan bertanggungjawab terhadap tugas khalifah di muka bumi, sebagaimana lelaki dan wanita harus bertanggungjawab sebagai hamba Allah.

Demikian pula lelaki dan wanita sama-sama menjalankan amanat dan menerima perjanjian yang utama dengan Allah sebagaimana yang termaktub dalam Surah Al-A’raf ayat 172:

“Dan (ingatlah), ketika Tuhanmu mengeluarkan keturunan anak-anak Adam dari sulbi mereka dan Allah mengambil kesaksian terhadap jiwa mereka (sambil berfirman): “Bukankah Aku ini Tuhanmu?” Mereka menjawab: “Betul (Engkau Tuhan kami), kami menjadi saksi”. (Kami lakukan yang demikian itu) agar pada hari kiamat kamu tidak mengatakan: “Sesungguhnya kami (bani Adam) adalah orang-orang yang lengah terhadap ini (keesaan Tuhan).”

Manusia yang dilahirkan di muka bumi ini  berjanji untuk taat dan patuh dengan perintah Allah. Ini bermakna, dari aspek menerima perjanjian asal, tidak terdapat perbezaan antara lelaki dan wanita.

Justeru, Rasulullah SAW telah menegaskan, “Sebenarnya wanita adalah sebahagian daripada lelaki.” (HR Abu Dawud, No. 236, Hasan oleh al-Albani)

Oleh yang demikian, pemahaman ayat dan hadis berkaitan kepimpinan lelaki terhadap wanita perlu diperjelaskan agar masyarakat memahami kebenaran yang sebenarnya.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Solidariti Fajar Sadiqin Jumaat ini

“Kami menyeru kepada seluruh rakyat Malaysia yang beragama Islam untuk membanjiri masjid dan surau di tempat-tempat anda pada waktu Subuh hari Jumaat minggu ini (31 Januari) sebagai tanda sokongan kita kepada perjuangan mempertahankan Masjid al-Aqsa,” tegas Pengerusi MWCQP, Dr Hjh Fauziah Mohd Hasan.

Seterusnya beliau menyeru agar dikongsikan gambar suasana waktu solat Subuh di masjid dan surau di media sosial hashtag #solidaritifajarsadiqin sebagai pembakar semangat buat sahabat-sahabat yang sedang berjuang mempertahankan Masjid al-Aqsa.

Tambahnya, sebahagian murabitun dan murabitat Masjid al-Aqsa telah ditahan dan dipenjarakan manakala sebahagian lagi diharamkan daripada memasuki Masjid al-Aqsa.

Antara yang ditahan dan diharamkan daripada memasuki Masjid al-Aqsa ialah Syeikh Ekrima Sabri, mantan Mufti Baitulmaqdis dan Hanadi Halawani, murabitat al-Aqsa. Ini adalah kali ke-25 Hanadi ditahan oleh rejim Zionis Israel.

“Bagi menangani ancaman ini, rakyat Palestin telah melancarkan kempen ‘Fajar Al-Akbar’ sejak tiga Jumaat yang lalu untuk melindungi Masjid al-Aqsa daripada ancaman Zionis Israel,” kata beliau.

Dr Fauziah yang juga Setiausaha Agung Global Women Coalition for al-Quds and Jerusalem (GWCQP) berkata, kempen tersebut menyeru seramai mungkin rakyat Palestin yang berkemampuan untuk menunaikan solat Subuh di Masjid al-Aqsa dan bersama-sama melindunginya.

“Pada Jumaat lepas, kempen ini telah tular ke bandar-bandar di Jordan, Kuwait, Turki dan Indonesia,” jelasnya.

Dalam pada itu, ratusan ribu orang telah keluar menunaikan solat Subuh sebagai tanda solidariti bersama rakyat Palestin yang sedang mempertahankan al-Aqsa.

“Kempen ini akan diteruskan pada minggu ini. Subuh Jumaat minggu ini telah diberi nama ‘Fajar Sadiqin’ (Subuh Kebenaran).”

Jelas beliau, berbekalkan semangat yang sama, kempen ini dilancarkan di Malaysia sebagai tanda sokongan kepada murabitun dan murabitat al-Aqsa.

“Ayuh kita buktikan, walau al-Aqsa jauh nun di sana, ia tetap dekat di hati kita!”


Malaysia Perlu Bersatu Hentikan Rang Undang-Undang Majlis Keselamatan Negara 2015

Undang-undang ini bertujuan untuk memusatkan kuasa tentera, polis dan darurat di bawah Perdana Menteri. Bukan sahaja ia mengambil alih kuasa yang sebelum ini dipegang oleh Menteri Pertahanan dan Menteri Dalam Negeri, ia juga secara efektif memberikan Perdana Menteri kuasa yang sama seperti yang termaktub dalam Perkara 150 Perlembagaan Persekutuan yang dimiliki oleh D.Y.M.M. Yang Di-Pertuan Agong dan secara efektif membolehkan beliau mengisytiharkan darurat walaupun istilah “darurat” tidak digunakan dalam Rang Undang-undang tersebut.

Pembentangan undang-undang ini merupakan suatu langkah yang amat berbahaya bagi Malaysia kerana ia menumpukan kuasa luarbiasa hanya ke tangan seorang ahli cabang Eksekutif Kerajaan. Mekanisme semak dan imbang yang biasanya didapati dalam mana-mana demokrasi berparlimen adalah sama ada tidak wujud ataupun terjejas teruk di Malaysia.

Tidak ada mana-mana kerajaan yang harus memegang kuasa secara mutlak dan tanpa batasan. Penumpuan kuasa membawa kepada kecenderungan salah guna kuasa, terutamanya ketika negara sedang dilanda krisis politik.

Kita telah melihat Malaysia merosot dari demokrasi berparlimen ke arah autoritarianisme berasaskan pilihanraya setelah para Perdana Menteri yang sebelum ini mula kehilangan cengkaman ke atas kuasa dan merebut lebih kuasa untuk diri mereka sendiri. Rang Undang-Undang MKN merupakan lonjakan besar ke arah pemerintahan diktator dan negara tentera-polis.

Jaminan kononnya undang-undang ini tidak akan disalahgunakan tidak memberi apa-apa jaminan langsung. Ini kerana pihak berkuasa telahpun menggunakan undang-undang zalim Akta Kesalahan Keselamatan (Langkah-Langkah Khas) (SOSMA) walaupun terdapat jaminan yang sama. Sebagai contoh, Khairuddin Abu Hassan dan peguamnya Matthias Chang telah ditahan dan dituduh kesalahan ‘cubaan sabotaj’ dan dibicarakan di bawah SOSMA.

Oleh itu, terdapat asas yang kukuh kebimbangan bahawa penyalahgunaan sama boleh dilakukan melalui kuasa-kuasa luas di bawah Rang Undang-Undang MKN, yang membolehkan Perdana Menteri untuk mengisytiharkan kawasan-kawasan keselamatan. Kawasan-kawasan keselamatan membenarkan pihak berkuasa menangkap, menggeledah dan menyita sesiapa tanpa sebarang waran, dan mengenakan perintah berkurung. Ianya juga memberi kuasa kepada mereka untuk mengambil milik tanah, bangunan dan harta boleh alih, serta mengenepikan inkues jika terdapat kematian akibat kekerasan.

Dewan Rakyat telah mengecewakan Malaysia dengan meluluskan Rang Undang-Undang MKN pada 3 Disember dengan perbahasan yang dijalankan kurang dari satu (1) hari.

Malaysia mempunyai undang-undang sedia ada yang mencukupi untuk menangani isu-isu keselamatan negara. Selain itu, kerajaan telahpun membawa masuk undang-undang kontroversi seperti SOSMA dan Akta Pencegahan Keganasan (POTA), yang memberikan kuasa yang melanggar piawaian hak asasi manusia antarabangsa. Undang-undang tersebut kini ditambah dengan Rang Undang-Undang MKN. Rang Undang-Undang MKN merupakan langkah-langkah tambahan yang berlebihan dan yang melanggar norma-norma antarabangsa.

Kerajaan telah cuba untuk membuat perbandingan di antara Rang Undang-Undang MKN Malaysia dan Majlis Keselamatan Negara Britain yang dipengerusikan oleh Perdana Menteri Britain. Adalah penting diambil perhatian bahawa MKN Britain hanyalah suatu Jawatankuasa Kabinet bagi tujuan penggubalan dasar. Ianya bukan suatu Akta dengan kuasa-kuasa zalim sepertimana Rang Undang-Undang MKN Malaysia.MKN Malaysia dan Britain hanya mempunyai kesamaan dari segi nama sahaja, kedua-duanya jauh berbeza dalam kuasa dan implikasinya terhadap perkembangan demokrasi berparlimen di negara masing-masing.

Sebagai Menteri yang membentangkan Rang Undang-Undang ini, Shahidan Kassim mempunyai kuasa untuk menariknya balik. Peluangnya untuk berbuat demikian akan datang di Dewan Negara, yang mula bersidang semalam. Ahli-ahli Dewan Negara juga boleh melaksanakan kuasa mereka di bawah Perlembagaan untuk menolak Rang Undang-Undang ini atau memindanya untuk mengeluarkan ciri-ciri yang paling merbahaya.

Rang Undang-Undang MKN juga harus ditarik balik atas ketiadaan rundingan dengan Majlis Raja-Raja kerana ianya mengurangkan kuasa darurat kini yang eksklusif kepada D.Y.M.M. Y.D.P. Agong.

D.Y.M.M. Y.D.P. Agong juga boleh menolak perkenannya terhadap Rang Undang-Undang MKN. Walaupun pindaan Perlembagaan menghalangnya daripada menolaknya secara terang-terangan, keengganan beliau untuk memberi perkenannya akan menghantar mesej yang jelas bahawa Rang Undang-undang ini pada asasnya merbahaya dan perlu dihapuskan.

Nasib demokrasi Malaysia yang sudah pun rapuh kini terletak pada ahli-ahli Dewan Negara, Majlis Raja-Raja, dan D.Y.M.M. Y.D.P. Agong. Ia juga bergantung kepada orang ramai untuk menyeru mereka ini untuk melakukan perkara yang betul dan menolak bencana kediktatoran yang di bawa oleh Rang Undang-Undang MKN.

Kita mesti menarik balik Rang Undang-Undang MKN.

Oleh itu, masyarakat sivil akan memulakan satu kempen untuk menghentikan Rang Undang-Undang MKN daripada berkuatkuasa.

Inisiatif-inisiatif di bawah kempen ini ialah:

2) Gambar profil media sosial yang boleh didapati dari www.facebook.com/taknakdiktator/;

3) Menandatangani petisyen change.org yang dimulakan oleh seorang individu prihatin (http://chn.ge/1Od7VzW);

4) Membawa kebimbangan kami kepada Ahli-ahli Dewan Negara;

5) Menggalakkan semua warga Malaysia untuk menghantar surat rayuan kami kepada semua Ahli Dewan Negara.

1. Amnesty International Malaysia2. BERSIH3. Centre to Combat Corruption and Cronyism (C4)4. National Human Rights Society (HAKAM)5. Institut Rakyat6. Lawyers for Liberty7. Suara Rakyat Malaysia (SUARAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ruang menyumbang masih terbuka luas

Mereka hadir untuk menyalurkan sumbangan kepada aktiviti masyarakat yang dijalankan oleh IKRAM. Humanitarian Care Malaysia (MyCARE), Yayasan IKRAM Malaysia, IKRAM Kawasan Sepang dan IKRAM Kawasan Serdang antara yang menerima sumbangan daripada mereka pada hari tersebut.

“Apa yang kami berikan ini adalah sebahagian kecil sumbangan. Saya akui lebih banyak sumbangan yang diperlukan oleh IKRAM melalui institusi dan agensinya untuk membantu masyarakat di dalam dan luar negara.

“Saya yakin lebih ramai lagi individu, yayasan, mahupun badan korporat yang boleh menyumbang bukan sahaja melalui IKRAM, bahkan kepada pertubuhan, NGO lain yang turut memainkan peranan bagi membantu masyarakat yang memerlukan sumbangan kita,” ujar Haji Idris Omar dan isteri beliau, Hjh Maziyah Hassan.

Pada hujung tahun, sememangnya banyak bantuan yang akan disalurkan oleh IKRAM sama ada oleh cawangannya ataupun institusinya.

MyCARE saban tahun akan membantu umat Islam di luar negara yang memerlukan bantuan dan perlindungan pada musim sejuk seperti Syria, manakala Yayasan IKRAM pula membantu masyarakat dalam negara menghadapi musim tengkujuh, bersiap siaga membantu mangsa banjir.

Dalam pada itu juga, Yayasan IKRAM Malaysia turut menumpukan bantuan kembali ke sekolah (Back2School) kepada pelajar yang memerlukan.

“Sehingga kini lebih RM100 juta sumbangan orang ramai telah disalurkan ke tempat-tempat yang memerlukan di 25 buah negara,” ujar Dr Mohd Tahir Abdul Rahman yang mewakili MyCARE ketika menerima sumbangan.

“Di Temerloh, alhamdulillah kami kumpulan yang pertama sampai di sebuah kawasan yang telah terkepung dengan banjir.

“i-Bantu sebuah unit di bawah Yayasan IKRAM Malaysia telah memberikan sedikit bantuan dan memaklumkan kepada pihak JKM (Jabatan Kebajikan Masyarakat) keadaan di situ. Kemudian bantuan diberikan oleh pihak JKM melalui maklumat yang kami berikan,” ujar Ketua Pegawai Eksekutif Yayasan IKRAM Malaysia, Hj Kamsani Nasir.

Pelbagai aktiviti yang dilakukan oleh IKRAM dalam memberikan khidmat kepada masyarakat di dalam mahupun di luar negara.

Dengan wawasan membina Negara Rahmah, ahli-ahlinya dan institusi di bawahnya terus menerus menghulurkan tenaga, wang ringgit tanpa mengenal batas bangsa dan agama di mana sahaja yang dibolehkan dan diperlukan.

Semoga dengan bantuan ini, IKRAM dapat membantu masyarakat dunia umumnya dan Malaysia khususnya, hidup dalam selesa, aman, harmoni, disantuni dan merasai kesan RAHMAT melalui ISLAM yang dibawa.


Uighur, Apa Cerita?


Giliran ibu bapa jadi graduan

Setelah menjalani 10 modul IMPAK di PPR Batu Muda, PPR Jelatek, Flat Sri Perlis 2, Flat Sri Johor dan Flat Taman Melati, Majlis Graduasi IMPAK 1.0 turut diraikan bersama-sama perintis IMPAK, Gabungan Bertindak Malaysia (GBM) dan Tamil Foundation (TF).

“GBM dan TF telah banyak memberi sokongan, bimbingan dan tunjuk ajar dalam pelaksanaan IMPAK oleh IKRAM,” kata Pengarah Majlis, Puan Fariza Said Hassan yang bersyukur majlis telah berjalan dengan jayanya.

Beliau berkata, IKRAM telah berusaha menjalankan IMPAK dalam bahasa Melayu dan sesuai dengan masyarakat melayu.

“Tahniah diucapkan kepada para graduan program IMPAK yang telah berjaya menamatkan kesemua 10 modul.”

Dalam perkembangan berkaitan, beliau berharap agar ibu bapa dapat mengamalkan apa yang telah dipelajari di rumah demi untuk memastikan kejayaan anak-anak dalam bidang akademik dan juga hubungan kekeluargaan yang lebih baik.

“Terima kasih kepada para jurulatih dan fasilitator yang terdiri daripada ahli-ahli IKRAM yang menyahut cabaran melaksanakan program ini secara sukarela sebagai satu amal bakti bagi membina masyarakat Malaysia yang lebih baik,” ujar Fariza.

Beliau berharap agar program yang baik ini dapat diperluaskan lagi ke seluruh Kuala Lumpur dan juga ke seluruh negara agar lebih ramai orang dapat manfaatnya.

“Besar sungguh harapan kita semua agar program seperti ini mendapat sokongan daripada pihak berwajib terutama daripada aspek dana dan fasiliti,” katanya menutupi ucapan.

Turut hadir dalam majlis ini ialah Ketua Wanita IKRAM, Ustazah Sallawahiu Salleh, Yang Dipertua IKRAM WPKL, Hj Zainal Adnan Abdul Halim dan Ketua Wanita IKRAM WPKL, Hjh Siti Zaiton Abdul Aziz.

Hadir sama wakil GBM iaitu Encik Ng Yoon Kin, Puan Ho Yock Lin dan Encik Rayner Yeoh serta Presiden TF, Encik Ragavan Annamalai yang disambut Pengerusi Sub Zon Datuk Keramat, Hj Hassan Unir.

Ibubapa Memastikan Peningkatan Akademik Anak (IMPAK) merupakan satu inisiatif untuk membantu ibu bapa menguasai cara dan teknik yang sesuai bagi membantu pembelajaran anak-anak.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan perjudikan kesihatan rakyat

Baru-baru ini, 50 buah NGO menyatakan rasa kecewa dan membantah sekeras-kerasnya cadangan kerajaan untuk mengenakan duti eksais terhadap produk cecair rokok elektronik (e-rokok) dan vape yang mengandungi nikotin dalam Pembentangan Belanjawan 2022 di Dewan Rakyat.

Cadangan cukai terhadap e-rokok, vape bernikotin oleh kerajaan ini bolehlah diumpamakan dengan ‘tangan kanan membina, tangan kiri meruntuh’. Kerajaan berkempen menggalakkan gaya hidup yang sihat, namun dalam masa yang sama, kerajaan membenarkan penggunaan produk yang jelas membahayakan kesihatan rakyat melalui cukai, sepertimana rokok.

Kementerian Kesihatan Malaysia (KKM), agensi-agensi kerajaan serta NGO-NGO perubatan dan kesihatan sudah puluhan tahun berjuang dan berkempen menyedarkan masyarakat mengenai bahaya rokok, namun kali ini tugas mereka semakin bertambah.

Kini mereka perlu berusaha lebih keras lagi apabila berdepan pula dengan e-rokok dan vape yang didakwa lebih selamat daripada rokok. Adakah dakwaan ini benar?

Jika dakwaan ini benar, mengapa banyak negara mengharamkan penggunaan e-rokok dan vape?

Jika dakwaan ini benar, adakan Majlis Fatwa Kebangsaan tersilap memfatwakan haram e-rokok dan vape?

Jika dakwaan ini benar, kajian mana yang mendakwa e-rokok dan vape lebih selamat daripada rokok?

Jika dakwaan ini benar, mengapa banyak pihak membantah cukai terhadap e-rokok dan vape, bahkan menggesa kedua-kedua produk diharamkan terus oleh kerajaan?

Tidak dinafikan e-rokok dan vape telah mengurangkan penggunaan rokok konvensional, namun bahaya penggunaan kedua-duanya adalah sama kerana mengandungi bahan nikotin yang menguasai 97 peratus pasaran berbanding bukan nikotin.

Bahaya nikotin tidak perlu dipertikaikan lagi pembuktiannya. Ia adalah bahan yang memberi impak kepada otak seseorang terutama golongan muda dan penggunaannya akan menjejaskan pembelajaran, daya fokus, mood serta memori seseorang. Di mana selamatnya e-rokok dan vape ini?

Oleh kerana ketidaktegasan kerajaan mengharamkan vape, baru-baru ini Pusat Racun Negara mendedahkan bahawa pengguna vape meningkat dua kali ganda dalam tempoh tiga tahun, dari 600,000 pada 2016 kepada 1.2 juta pada 2019 dan majoritinya adalah anak muda berusia awal 20-an.

Ada juga yang mendakwa boleh e-rokok dan vape boleh mengurangkan ketagihan rokok. Hakikatnya, bukan sahaja ia tidak mengurangkan ketagihan rokok, bahkan menambahkan lagi ketagihan e-rokok dan vape yang mengandungi nikotin.

Lebih parah, ia sudah menambah lebih ramai pengguna baru yang asalnya tidak merokok. Adakah kita sanggup menggadaikan nasib bakal pewaris negara kita dengan menerima e-rokok dan vape sebagai pengganti kepada rokok konvensional? Tentunya tidak.

Justeru, inisiatif kerjasama Persatuan Kesihatan IKRAM Malaysia (IKRAM Health), Pusat Racun Negara, Medical Mythbusters Malaysia dan Persatuan Green Lung Malaysia yang sedang melaksanakan kempen Drive Towards Zero Harm (DZTH) wajar dipuji.

Kempen yang bermula 5 November hingga 5 Disember 2021 bertujuan memberi kesedaran tentang bahaya penggunaan rokok, e-rokok dan vape serta mengurangkan penerimaan produk-produk beracun ini dalam masyarakat.

Selain itu, kempen ini berusaha untuk memperbetulkan pemahaman masyarakat tentang agenda dan dakyah ‘harm reduction’ dalam menangani isu merokok yang disebarkan oleh industri tembakau.

Diharapkan agar kerajaan memberikan keutamaan dalam memelihara kesihatan rakyat. Besarlah harapan kita untuk melihat generasi negara masa hadapan adalah generasi yang lebih sihat dan bebas sepenuhnya daripada rokok, e-rokok dan vape.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Terus Pelihara Perpaduan Sebagai Kekuatan Negara

KUALA LUMPUR – Kuartet Merdeka mahu generasi akan datang terus memelihara perpaduan dan kepelbagaian masyarakat yang menjadi kekuatan Malaysia demi kemakmuran, kesejahteraan serta keamanan negara.

Menteri Komunikasi dan Multimedia, Tan Sri Annuar Musa berkata, kepelbagaian dan perpaduan yang menjadi asas pembentukan negara perlu menjadi wadah yang diwariskan kepada generasi muda.

Pengerusi Jawatankuasa Induk Sambutan Hari Kebangsaan dan Hari Malaysia 2022 itu berkata, Malaysia dizahirkan daripada kepelbagaian masyarakatnya yang memperjuang kemerdekaan secara bersama serta berlandaskan perpaduan.

“Konsep perpaduan adalah penting bagi Malaysia, malah tema Hari Kebangsaan tahun ini pun Keluarga Malaysia Teguh Bersama.”

“Perdana Menteri memilih suasana kebersamaan untuk menjadi falsafah dalam pengurusan negara,” katanya dalam program bual bicara Agenda Awani “Merdeka Kuartet: Menyantuni Aspirasi Keluarga Malaysia” yang disiarkan oleh Astro Awani malam tadi.

Menteri Pengangkutan Datuk Seri Dr Wee Ka Siong, yang turut menjadi tetamu program itu berkata, Malaysia mencapai kemerdekaan kerana wujud persefahaman antara kaum dan setiap generasi muda perlu menghayati sejarah ini.

“Kejayaan terbesar Malaysia ialah dalam kepelbagaian kita dapat bersatu. Kepelbagaian adalah khazanah negara,” katanya.

Beliau berkata perpaduan negara bermula dengan semangat toleransi, hormat-menghormati dan menghayati budaya orang lain oleh generasi terdahulu.

Bagi Menteri Sumber Manusia Datuk Seri M. Saravanan, perpaduan yang menjadi budaya masyarakat Malaysia adalah kekuatan negara apabila dalam keadaan kelembapan ekonomi, krisis kesihatan dan isu politik, negara mampu bangkit bagi mengatasi masalah pengangguran.

“Ketika Perintah Kawalan Pergerakan, kadar pengangguran ialah 5.3 peratus dan dalam 12 bulan, ia turun kepada 4.3 peratus. Kini negara sedang berusaha capai kadar pengangguran 3.5 peratus yang boleh dianggap tiada pengangguran,” katanya.

Beliau berkata, dalam merencana pelbagai program untuk rakyat, kerajaan sentiasa memastikan semua lapisan masyarakat daripada pelbagai latar belakang dibantu dan tidak ada yang tercicir.

Seorang lagi anggota Merdeka Kuartet iaitu Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi pula berkongsi semangat perpaduan masyarakat di Sarawak yang terdiri daripada pelbagai etnik serta suku kaum.

“Sarawak tidak memandang kepada perbezaan suku kaum. Kalau di satu-satu kawasan itu majoritinya masyarakat Iban, suku kaum lain akan belajar Bahasa Iban.”

“Kalau Melanau, mereka juga akan belajar Bahasa Melanau, malah mereka bangga dapat kuasai bahasa suku kaum kawan,” katanya.

Beliau juga berkata, di Sarawak, komuniti di setiap rumah ibadat seperti gereja, surau dan tokong saling  membantu antara satu sama lain kerana perbezaan diraikan di Bumi Kenyalang sebagai satu aset.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Media: Pelancaran Rayuan Ramadhan 1434H

Sehubungan itu pada hari ini Pertubuhan IKRAM Malaysia secara rasminya melancarkan Rayuan Ramadhan 1434H bagi mengutip dana untuk tujuan tajaan berbuka puasa dan sedekah kepada golongan yang lebih memerlukan di 16 buah negara termasuk Malaysia.

Tahun 2013 ini merupakan kali ke-15 kempen ini dilaksanakan setelah julung kali dilaksanakan pada tahun 1999 yang lalu. IKRAM ingin mengungkapkan penghargaan yang amat tinggi atas sokongan padu yang telah diberikan oleh semua individu, pertubuhan, syarikat dan korporat Malaysia selama 14 tahun yang sudah.

IKRAM berharap agar sokongan dan sumbangan ini dapat diteruskan lagi pada tahun ini, insyaAllah.

Sejak tahun 1999, lebih 500,000 orang penerima daripada 15 buah negara telah mendapat manfaat daripada program ini. Negara-negara itu ialah Malaysia, Indonesia, Vietnam, Kemboja, Thailand, Filipina, Myanmar, Sri Lanka, Afghanistan, Pakistan, Bangladesh, Palestin, Sudan, Iraq dan Lubnan.

Untuk tahun 2013 ini Syria dimasukkan di dalam senarai negara penerima sumbangan. Semua maklum tentang kezaliman dan peperangan yang dipaksakan oleh Rejim Bashar Assad kepada rakyatnya. Ini menjadikan Syria negara penerima sumbangan yang ke-16.

Rata-rata negara di atas merupakan negara yang diuji Allah SWT ummat Musliminnya dengan pelbagai musibah dan kepayahan seperti kemiskinan, penindasan kaum, bencana alam, konflik, peperangan dan penjajahan tanahair.

IKRAM mensasarkan tajaan berbuka puasa dan sedekah kepada 100,000 orang penerima pada tahun ini. IKRAM menyeru rakyat Malaysia yang perihatin dan budiman agar dapat menghulurkan bantuan sumbangan kepada saudara-saudara Muslimin di dalam dan luar negara yang amat memerlukan pertolongan kita ini. Kadar tajaan hanyalah RM 10.00 untuk setiap peserta sahaja.

Bulan Ramadhan yang penuh kemuliaan ini menjanjikan pahala dan kebaikan yang amat banyak  kepada  orang-orang  yang  menderma.  Allah SWT  juga pasti akan mengkayakan

orang-orang yang menginfaqkan sebahagian harta kepada ummat Islam yang berada di dalam kesusahan dan kemiskinan dengan rahmat dan barakahNya.

IKRAM juga mengambil kesempatan di sini mengucapkan setinggi penghargaan dan terima kasih kepada semua rakan institusi dan NGO Pelaksana Rayuan Ramadhan 1433H samada di dalam atau luar negara.

Kita sebutkan beberapa nama di bawah ini sebagai rujukan.

Hidayah Centre, Raudhatus Sakinah, Majlis Ulama Rohingya dan Aqsa Syarif Berhad di Malaysia. Begitu juga Pos Kemanusiaan Peduli Ummah, Child Development Forum, Serendib Foundation for Relief and Development, The Quranic Foundation, An-Nahrain Foundation, Yayasan Pembangunan Umat Islam Kemboja, Mindanao True Word Association, Human Charity for Relief and Development, Islamic Society-Jabalia City dan Muslim Foundation for Culture & Development di luar negara.

Tanpa kerjasama dan pertolongan mereka, projek yang sebesar ini mustahil dapat dilaksanakan dengan jayanya. Moga Allah SWT mengurniakan kebaikan yang banyak kepada mereka semua.

Akhir kata, sama-samalah kita menadah tangan bermunajat dan memohon doa kepada Allah SWT agar usaha mulia kita yang kecil ini mendapat pertolongan dan bimbinganNya.


22 pelajar Klang terima cermin mata percuma

Projek Cermin Mata Percuma ini dianjurkan oleh Jawatankuasa Khidmat Masyarakat IKRAM (i-Bantu) dengan kerjasama Persatuan Kebajikan Islam Hasil Dalam Negeri Kuala Lumpur (PERKIS KL-DUTA) dan Menara Optometri.

“Kami tidak mahu pelajar-pelajar sekolah hilang minat untuk meneruskan pembelajaran mereka hanya kerana hal teknikal yang boleh diselesaikan,” kata Timbalan Pengerusi i-Bantu, Hj. Mahmud Ibrahim.

Dengan tema “Ke Arah Kesejahteraan Pembelajaran Melalui Penglihatan Optima”, projek ini bertujuan untuk membantu pelajar sekolah yang rabun dan tidak mampu memperoleh cermin mata untuk mempertingkatkan prestasi pembelajaran mereka.

“Dengan adanya cermin mata ini, diharapkan semua penerima dapat belajar bersungguh-sungguh,” Ketua Lajnah Kebajikan dan Kemasyarakatan PERKIS, Encik Mohamad Nor Abdul Hamid.

Tidak terhad kepada pelajar Muslim sahaja, pelajar bukan Muslim juga turut menerima bantuan cermin mata percuma ini antaranya adalah adik Chia Wei Qi, 13, dan adik Saminee a/p Nagandaran, 14, yang merupakan pelajar Sekolah Menengah Kebangsaaan Bukit Kuda.

Untuk maklumat lanjut mengenai Projek Cermin Mata Percuma, sila layari laman sesawang www.ibantu.ikram.org.my atau Facebook iBantu.IKRAM.Prihatin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Calon PRU15: Pilih Wakil Rakyat Yang Amanah

Sesiapa pun jika tidak mengangkat nilai amanah sebagai maruah diri, maka mudah baginya melakukan pengkhianatan. Pemimpin jika tidak berpegang teguh kepada sifat amanah, maka akan menjadi pengkhianat rakyat dan negara.

Malaysia pernah menjadi sensasi di mata dunia kerana kes IMDB yang dianggap sebagai skandal kewangan terbesar dunia. Negara ini turut dinobatkan sebagai antara negara paling korup berdasarkan tahap pengalaman salah laku rasuah yang teruk menurut laporan Asia Pacific Fraud Survey pada tahun 2013.

Manakala dalam Indeks Persepsi Rasuah (CPI) dunia bagi tahun 2021, Malaysia terus tergelincir jatuh ke kedudukan lebih corot iaitu 62 berbanding tahun sebelumnya iaitu pada tangga ke-57 pada tahun 2020 dengan skor yang sangat rendah iaitu 48 daripada 100 markah keseluruhan.

Isu jenayah rasuah kolar putih dalam kalangan orang berpengaruh, berjawatan dan berprofil tinggi disebabkan ketiadaan integriti amat membimbangkan. Jenayah ini semakin lama semakin membarah di tanah air yang tercinta.

Kebobrokan yang dilakukan oleh pemimpin korup kini telah menular dalam masyarakat sehingga jenayah pecah amanah tidak lagi dianggap membinasakan tapi satu amalan kebiasaaan.

“Jika dahulu 80-an, rasuah di bawah meja, masyarakat masih ada sifat malu jika melakukan rasuah. Tahun 90-an, rasuah di atas meja. Kini rasuah bukan lagi bawah atau atas meja, akan tetapi including the table. Sudah menjadi suatu kebiasaan, lagi tinggi jawatan lagi tinggi jumlah rasuah,” ujar Ir Hj Mohd Jamaludin Shamsudin, Ketua Pegawai Eksekutif ACCIN.

Beliau berkata demikian ketika berucap dalam persidangan Deklarasi Pemimpin dan NGO-NGO Pelbagai Agama Menjelang PRU15 pada 26 Oktober lalu di Kuala Lumpur.

Lihat saja kerosakan dan malapetaka yang telah terjadi dalam negara akibat berleluasanya kes pecah amanah.  Panglima Tentera Laut pernah mendedahkan kira-kira 61 peratus daripada aset-aset yang dioperasikan oleh Tentera Laut Diraja Malaysia (TLDM) pada ketika ini dikategorikan sebagai usang.

Aset yang sepatutnya ‘bersara’ terpaksa digunakan di medan.  Ini adalah soal isu pertahanan negara yang sepatutnya tidak berkompromi dengan mutu dan keselamatan.

Malaysia yang sepatutnya bergerak laju ke depan seiring perkembangan teknologi dunia ‘terbatuk-batuk’ dan tersekat-sekat langkahnya hingga ada masanya berjalan mundur pula ke belakang akibat ketirisan dan pembaziran melalui rasuah.

Berdasarkan kajian Transparency International Malaysia, jenayah rasuah sahaja telah mengakibatkan ketirisan keluaran dalam negara kasar  (KDNK) dalam anggaran kerugian antara RM40 hingga RM50 bilion.

Sekiranya duit haram ini dapat diselamatkan, betapa banyaknya manfaat dapat dinikmati berterusan oleh rakyat khususnya golongan yang memerlukan.

Ini bukan soal pemberian bantuan insentif yang diberikan sekali sahaja pada ketika masa tertentu, tetapi ia berkenaan pembangunan dan penyelenggaraan infrastruktur, kemudahan awam, fasiliti kesihatan, keselamatan yang dapat dinikmati oleh rakyat secara berterusan.

Jumlah wang RM50 bilion dapat digunakan untuk membina sembilan buah hospital setara Hospital Shah Alam dan juga dapat membeli 40,000 mesin hemodialisis.

Sekiranya dapat dimanfaatkan untuk pendidikan, ia dapat menampung bantuan pemberian sebanyak RM2,000 seorang murid kepada 5 juta pelajar sekolah di seluruh negara merangkumi prasekolah, rendah dan menengah. Jumlah sebanyak RM50 bilion ini juga dapat memberi bantuan RM1,000 kepada 113,000 peneroka Felda. [1]

Begitu banyak manfaat yang dapat dinikmati oleh rakyat Malaysia sekiranya perolehan negara ditadbir urus dengan penuh intergriti oleh pemimpin yang amanah.

Namun sekiranya kerosakan pecah amanah terus dibiarkan berleluasa, tiada siapa yang akan menolak bahawa rakyat Malaysia akan menanggung malapetaka akibat kehancuran negara.

Lihat sahaja negara Sri Lanka yang telah muflis kerana pemimpin pencuri harta negara. Jangan lupa, jenayah korupsi di negara ini juga sudah berada pada tahap yang kritikal.

Malaysia adalah negara yang kaya dengan hasil bumi melalui  sumber mineral dan alam semula jadinya. Malaysia juga memiliki rakyat yang memiliki banyak kebolehan dan kemahiran dalam menjadikan Malaysia negara yang progresif.

Sekiranya orang yang amanah menggalas tanggungjawab kepimpinan negara, rakyat akan terus dapat  menikmati kehidupan tenteram, aman, selamat dan harmoni.

Ambil peluang menggunakan kuasa rakyat bagi memangkah pemimpin yang amanah. Angkatlah pemimpin yang memiliki integriti. Calon PRU15 yang jujur dan amanah adalah pemimpin yang boleh dipercayai.

Kepercayaan akan mengemudi negara ini ke arah kemakmuran dan kesejahteraan kerana pemimpin sebegini akan memelihara dan menjaga harta, kehormatan diri, hak rakyat, agama serta negara. Tolak pengkhianat negara!

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Calon PRU15: 3 Ciri Pemimpin Yang Harus Ada – Presiden IKRAM

Calon PRU15: Pilih Wakil Rakyat Yang Mampu

Calon PRU15: Pilih Wakil Rakyat Yang Jujur

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kapal LCS: Satu Lagi Skandal Merobek Imej Negara

Pendedahan demi pendedahan mengenai isu projek kapal tempur pesisir (LCS) Tentera Laut Diraja Malaysia (TLDM) semakin menyerlah.

Tersingkap pula isu kelewatan penyerahan kapal peronda luar persisir (OPV), milik Agensi Penguatkuasaan Maritim Malaysia (APMM) yang kebarangkaliannya mengalami nasib yang serupa.

Namun, pihak yang sepatutnya bertanggungjawab seakan-akan baling batu sembunyi tangan terhadap isu yang mencalarkan imej negara di mata dunia ketika ini.

Menguak kembali naratif politik negara, ‘pemerintahan kleptokrasi’ telah berjaya dikuburkan oleh rakyat pada Pilihan Raya Umum ke 14 (PRU-14) yang lalu, namun sehingga hari ini negara masih dibelenggu oleh serpihan-serpihan kebobrokan pemerintahan mereka.

Terbaharu, skandal LCS yang melibatkan kerugian wang rakyat lebih RM9 bilion, hingga merencatkan keupayaan TLDM untuk mengawal perairan negara disebabkan kegagalan syarikat yang diberikan kontrak pembinaan kapal tersebut secara rundingan terus untuk menyiapkan projek tersebut.

Tentunya pembongkaran mantan Panglima TLDM, Tan Sri Dr Abdul Aziz Jaafar mengenai bantahan beliau terhadap perolehan projek ini menerusi beberapa pucuk surat yang dihantar kepada Menteri Pertahanan pada ketika itu amat mengejutkan negara.

Walau bagaimanapun, bantahan tersebut tidak diendahkan oleh Menteri Pertahanan pada ketika itu iaitu Presiden UMNO dan Pengerusi Barisan Nasional (BN) kini.

Sadisnya, dengan isu tersebut, sekali lagi menjadikan negara ini makin dikenali dengan amalan tadbir urus yang tidak berintegriti lagi teruk kerana mengakibatkan kerugian berbilion ringgit dana awam.

Sebagaimana Jawatankuasa Kira-Kira Wang Negara (PAC) telah mendedahkan kontrak projek LCS diberikan kepada syarikat BNS (Boustead Naval Shipyard Sdn Bhd) secara rundingan terus dengan kerajaan membayar RM6.083 bilion, namun tiada sebuah kapal LCS pun disiapkan.

Dalam pada itu, Transparency International Malaysia (TI-M) menggesa kerajaan tidak membuat bayaran lanjut bagi projek pembinaan LCS sehingga penghantaran kapal yang memenuhi spesifikasi kontrak dibuat dan setimpal dengan jumlah RM6.083 bilion yang dibayar sehingga kini.

TI-M turut menggesa kerajaan menyiasat kontraktor dan subkontraktor LCS di semua peringkat bagi memastikan tiada pemalsuan syarikat (dummy companies) yang mendorong kepada penggelapan kontrak dengan nilai yang besar itu.

“Bagaimana projek LCS yang bermula pada 2013 boleh dibiarkan sehingga berdepan kegagalan perolehan dan tadbir urus yang besar untuk sekian lama, selain aspek pengawasan, tadbir urus yang baik dan akauntabiliti?” soalnya.

TI-M yang merupakan badan memperjuangkan ketelusan, tidak berlaku rasuah dan penyelewengan dalam pentadbiran sesebuah negara, menggesa tindakan tegas diambil jika didapati mana-mana penjawat awam cuai dalam melaksanakan tugas berkaitan projek, terutama tugas berkaitan pengawasan dan pelaporan.

“Prosiding jenayah perlu dimulakan terhadap sesiapa yang disyaki melakukan kesalahan di bawah pelbagai undang-undang di Malaysia, terutama suapan, rasuah dan salah guna jawatan di bawah Akta Suruhanjaya Pencegahan Rasuah Malaysia (SPRM),” katanya.

Sebagaimana kata Penganalisis Pertahanan Zaki Salleh dalam artikelnya yang bertajuk, ‘TLDM, LCS dan pemodenan’ pada Mei 2021:

“Sambutan Hari Ulang Tahun Tentera Laut Diraja Malaysia (TLDM) pada 27 April 2021 lalu pasti lebih bermakna sekiranya kapal tempur pesisir (LCS) yang direncanakan pembinaannya tujuh tahun lalu telah berlayar megah dengan mengibarkan bendera armada membelah samudera negara.”

Dengan kemampuan belayar selama 21 hari, kehadiran LCS melakukan rondaan pada tempoh yang lama sangat diperlukan berbanding kapal-kapal peronda yang saiznya berkali ganda lebih kecil.

“Gah pada namanya, malangnya nasib kapal itu yang sepatutnya diterima TLDM tiga tahun lalu masih tidak menentu, melainkan implikasi yang terpaksa ditanggung angkatan laut negara iaitu kekurangan kapal-kapal perang sebagai armada barisan hadapan.”

Turut didedahkan, empat lagi LCS yang nasibnya masih kabur ialah KD Raja Mahadi, KD Mat Salleh, KD Tok Janggut dan KD Mat Kilau, kesemuanya bersempena nama tokoh-tokoh pejuang tanah air yang handal.

Boustead Naval Shipyard Sdn Bhd (BNSSB) dianugerahkan secara rundingan terus untuk menyiapkan kapal-kapal tersebut dalam tempoh 10 tahun berkuat kuasa 3 Oktober 2013 sehingga Oktober 2023 dengan kos RM9.1286 bilion.

Kontrak perolehan itu juga adalah kesinambungan daripada kejayaan BNSSB menyiapkan enam kapal peronda generasi baharu (NGPV) sebelum itu.

Pada 2019, kerajaan Pakatan Harapan (PH) telah mengarahkan projek LCS diberhentikan seketika dan siasatan dilakukan bagi mengenal pasti punca masalah.

Mohamad Sabu yang menjawat jawatan menteri pertahanan ketika Pakatan Harapan memerintah negara (2018-2020), dan timbalannya ketika itu, Liew Chin Tong, menggesa supaya kementerian pertahanan membatalkan klasifikasi rahsia ke atas semua dokumen dan surat berkaitan projek itu, menurut laporan media tempatan.

“Tanpa dokumen terlibat dinyahklasifikasi, banyak persoalan tidak akan terjawab,” kata Mohamad Sabu.

Pada Februari 2020 pula, Menteri Kanan Pertahanan ketika itu, Datuk Seri Ismail Sabri Yaakob menegaskan, Jemaah Menteri membuat keputusan meneruskan projek LCS, demi kepentingan TLDM.

Seterusnya pada November 2021, Menteri Kanan Pertahanan, Datuk Seri Hishammuddin Hussein memberitahu Dewan Rakyat, kelewatan perolehan LCS berpunca daripada pengeluar produk tulen (OEM) memberhentikan kerja susulan masalah kewangan dan kapal LCS yang pertama akan diterima oleh TLDM pada tahun 2025.

Manakala pada 24 Januari lalu, Suruhanjaya Pencegahan Rasuah Malaysia (SPRM) dilaporkan menahan dua Ketua Pegawai Eksekutif sebuah syarikat berusia 49 dan 79 tahun berkaitan kontrak perolehan enam kapal LCS.

Namun, mesyuarat kabinet dipengerusikan Perdana Menteri, Datuk Seri Ismail Sabri Yaakob pada April lalu sebulat suara memuktamadkan supaya projek perolehan LCS diteruskan.

Dilaporkan, keputusan itu dibuat selepas mengambil kira dua faktor utama iaitu LCS adalah aset yang amat diperlukan oleh TLDM, selain akan menjejaskan 400 vendor yang terbabit dalam projek itu dengan implikasi kewangan lebih RM4 bilion.

Timbalan Presiden Parti Keadilan Rakyat (PKR), Rafizi Ramli sebelum ini mendakwa bahawa siasatan dalaman juga menunjukkan sekurang-kurangnya RM890 juta telah diselewengkan daripada projek itu.

Antara bentuknya ialah penipuan, wang yang dipindahkan kepada pihak yang bertujuan menipu kontrak, pertindihan kontrak dengan tuntutan berganda dan pelbagai penyelewengan lain.

“Saya akan kembali mendedahkan satu persatu dalam siri expose sepanjang bulan Ogos ini seperti yang saya pernah lakukan semasa skandal NFC, 1MDB, Tabung Haji dan Felda dahulu.”

Beliau percaya siasatan dalaman ini telah sampai kepada Hishammuddin Hussein.

“Sebagai menteri yang menandatangani kontrak dalam tahun 2014, beliau juga menteri yang menandatangani perjanjian tambahan (supplementary contract) pada 31 Mei 2022 untuk menghidupkan kembali projek ini,” jelas Rafizi.

Menurutnya, sebagai menteri pertahanan yang paling lama menguruskan projek ini, beliau sudah tentu tahu tentang segala laporan dalaman mengenai penyelewengan projek ini.

“Kenapa sehingga sekarang beliau tidak mengambil tindakan untuk menangani penemuan penyelewengan berjumlah RM890 juta itu kerana tidak ada satu kes pun yang dibawa terhadap pihak-pihak yang dinamakan terlibat di dalam penyelewengan tersebut?”

Pengerusi Jawatankuasa Kira-Kira Wang Negara (PAC), Wong Kah Woh berkata, hal ini dibuktikan apabila kerajaan terpaksa membuat pembayaran pendahuluan sehingga RM1.36 bilion kepada syarikat BNS, bertentangan dengan Surat Pekeliling Perbendaharaan Bilangan 5 Tahun 2007 yang berkuat kuasa ketika itu.

“Kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan, yang mana menurut jadual asal, setakat Ogos 2022, sepatutnya lima buah kapal LCS harus disiap dan diserahkan,” katanya pada sidang media di bangunan Parlimen pada Khamis.

Sedangkan skandal 1MDB pun belum tamat kisahnya, muncul pula ‘skrip’ baharu yang mencemarkan nama negara dan mencederakan hati-hati rakyatnya.

Boleh jadi skandal ini bakal memerangkap pentadbiran yang tidak berintegriti apatah lagi berkompetensi menjelang PRU15 kerana ia akan membuktikan bagaimana kerajaan yang menuduh kerajaan yang memenangi PRU-14 lalu menjual aset negara, sedangkan ia berlaku di bawah pentadbiran kerajaan sekarang ini.

Terdahulu, pelbagai pihak turut menggesa kabinet negara mewujudkan Suruhanjaya Bebas Diraja bagi menyiasat dakwaan penyelewengan berhubung projek pembinaan kapal LCS TLDM.

Kerajaan Keluarga Malaysia juga seharusnya berusaha menangani isu yang memburukkan lagi keadaan negara ini dengan mengenakan tindakan tegas terhadap mana-mana mereka yang terlibat.

Apa yang menjengkelkan, mengikut perjanjian asal, dua kapal pertama sepatutnya diserahkan kepada kerajaan pada April 2019, tetapi hanya 44 peratus siap, menurut laporan PAC. Laporan itu juga mengatakan pandangan panglima TLDM tidak diendahkan oleh Kementerian Pertahanan dan Boustead.

Pendek kata, tiada satu pun kapal tempur pesisir pantai (LCS) Tentera Laut Diraja Malaysia (TLDM) disiapkan meskipun kerajaan telah membayar RM6.083 bilion untuk projek itu menerusi kontrak kepada Boustead Naval Shipyard Sdn. Bhd. (BNS) secara rundingan terus.

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lemah pendaftaran pemilih, jauhi momokan perkauman

“Hari ini di negara kita, dapat menyaksikan bahawa kaum Melayu yang beragama Islam paling lemah mendaftar untuk menjadi pengundi kerana berjaya dirasuk oleh syaitan-syaitan warisan penjajah dahulu. Dalam keadaan bangsa lain yang bukan Islam pula saling berlumba dengan mengambil peluang untuk merampas kuasa politik,” tulis beliau dalam salah satu perenggan.

Setelah membaca keseluruhan hantaran berkenaan, para pembaca boleh mengikuti pola penulisan yang berpenghujung dengan meletakkan dakwaan kepada warganegara Malaysia Muslim dan bukan Muslim seperti perenggan di atas.

Dalam hantaran tersebut, beliau telah mendakwa bahawa pendaftaran mengundi yang rendah dalam kalangan etnik Melayu adalah susulan daripada “rasukan syaitan warisan penjajah” dan “bangsa lain yang bukan Islam pula saling berlumba dengan mengambil peluang untuk merampas kuasa politik”.

Pendekatan yang diambil oleh beliau dalam hantaran tersebut merupakan satu pendekatan klasik yang digunakan oleh parti-parti berasaskan etnik dan agama untuk meningkatkan serta mengukuhkan tahap sokongan masing-masing.

Kaedah tersebut berkesan dengan memaparkan etnik sendiri sebagai mangsa keadaan politik semasa dan etnik lain sebagai satu kumpulan yang dilihat cuba menguasai serta mencabar kuasa politik yang dipegang oleh etnik majoriti.

Bukan ‘rasukan syaitan’ tapi sikap peribadi

Sebagai rakyat kebanyakan untuk memahami asas penghujahan beliau ini tidak memerlukan kepada penguasaan ilmu mantik yang tinggi mahupun kemahiran siasah yang luar biasa, cukup sekadar kita menilai beberapa pandangan dan fakta berikut sebelum membuat kesimpulan yang rasional tanpa dikelabui sudut pandang dari kanta perkauman.

Statistik terkini menyebut bahawa terdapat 4.2 juta penduduk berusia 21 tahun ke atas belum mendaftar sebagai pemilih dan jumlah tersebut mewakili 22 peratus daripada keseluruhan rakyat yang layak mengundi.

Berdasarkan data Disember 2017 daripada Suruhanjaya Pilihan Raya Malaysia (SPR) dan unjuran Jabatan Statistik Malaysia (2016-17), Tindak Malaysia telah membuat unjuran dan mendapati 17 peratus etnik Melayu di Semenanjung Malaysia yang layak mendaftar sebagai pemilih tetapi belum berbuat demikian pada tahun 2017.

Sebagai perbandingan kepada unjuran terhadap etnik Melayu di atas, Tindak Malaysia mendapati bahawa 13 peratus etnik Cina dan 23 peratus etnik India di Semenanjung Malaysia yang layak mengundi tetapi belum mendaftar pada tahun 2017. Secara peratusan, perbezaannya adalah tidak ketara antara etnik Melayu dan etnik Cina. Namun peratusannya adalah agak tinggi bagi etnik India.

Laporan Berita Harian yang diterbitkan pada 27 Januari 2021 melaporkan Setiausaha Suruhanjaya Pilihan Raya (SPR), Datuk Ikmalruddin Ishak telah menyebut bahawa pendaftaran sebagai pemilih bergantung kepada sikap individu.

Dalam laporan yang sama, bekas Timbalan Pengerusi SPR, Datuk Seri Wan Ahmad Wan Omar pula menyenaraikan sikap dan mentaliti antara punca orang Melayu tidak melakukan sedemikian apabila mencapai usia 21 tahun.

Laporan itu turut menyebut terdapat beberapa kajian SPR dengan Institusi Pengajian Tinggi (IPT) lebih 10 tahun lalu mendapati kurangnya kesedaran dan sikap sambil lewa mengenai tanggungjawab sebagai pengundi.

Berdasarkan angka dan pandangan yang telah disebutkan, peranan ‘rasukan syaitan’ yang didakwa menjadi penyumbang terhadap kadar pendaftaran pemilih yang rendah daripada kalangan etnik Melayu yang layak mendaftar adalah tidak berasas. Sebaliknya kesedaran dan sikap individu yang menjadi pokok perbincangan.

Lantaran itu, pendidikan demokrasi dan kesedaran pengundi perlu diberi keutamaan dalam menangani isu sikap seperti yang disebutkan dalam laporan-laporan berita yang dipetik. Langkah yang melibatkan pendidikan dan kesedaran politik ini adalah penting bagi mewujudkan bakal pengundi yang menyedari dan memahami nilai-nilai asas dalam demokrasi dan bagaimana ianya berfungsi.

Secara purata, rakyat Malaysia menggunakan 30 peratus daripada waktu seharian mereka dengan melayari Internet dan hampir tiga jam sehari melayari media sosial. Data ini memungkinkan penggunaan media sosial dimanfaatkan sebaiknya dalam menyampaikan mesej-mesej berkenaan asas-asas demokrasi dan kesedaran untuk mendaftar sebagai pemilih.

Peningkatan penggunaan platform pertemuan dalam talian yang berkembang pesat perlu dipertimbangkan sebagai saluran pendidikan demokrasi dan politik.

Tambahan pula, Undi 18 dan sistem pendaftaran pemilih secara automatik yang dijangka dilaksanakan selewat-lewatnya pada Julai 2021 diharapkan dapat mengurangkan momokan perkauman yang kebiasaannya menjadi pendekatan parti-parti politik berasaskan kaum dan agama dalam meningkatkan tahap sokongan terhadap parti mereka dengan menggunakan faktor ketakutan terhadap etnik lain.

Dalam iklim hubungan antara kaum yang semakin keruh, perenggan yang mendakwa “bangsa lain yang bukan Islam pula saling berlumba dengan mengambil peluang untuk merampas kuasa politik” adalah tidak diperlukan dalam situasi hubungan antara kaum kini berhajatkan kepada usaha pemulihan yang memerlukan penglibatan pelbagai pihak.

Sebagai tokoh politik yang berpengaruh, beliau sepatutnya memanfaatkan hantaran media sosialnya untuk mempromosi dan memperkukuh perpaduan nasional serta kesepaduan sosial. Tambahan pula, hantaran tersebut perlu disertakan dengan dalil berasaskan data yang berkenaan bagi mengabsahkan hujahnya.

Beliau sebaiknya memberi galakan dan kesedaran tentang kepentingan mendaftar sebagai pemilih dari perspektif politik warga dan pembinaan negara serta memperincikan langkah yang perlu dilakukan oleh kaum Melayu untuk mendaftar sebagai pengundi bagi mengatasi dakwaan beliau yang menyatakan bahawa “kaum Melayu yang beragama Islam paling lemah mendaftar untuk menjadi pengundi kerana berjaya dirasuk oleh syaitan-syaitan warisan penjajah dahulu”.

Elok juga disebut mengenai peranan parti beliau sendiri – selain parti-parti lain yang ada di Malaysia – tentang peranan proaktif yang boleh digerakkan melalui kempen pendidikan politik dan pendaftaran pengundi baharu dalam kalangan etnik Melayu.

Umum mengetahui rangkaian akar umbi yang dimiliki oleh parti Islam ini dan impaknya kepada peningkatan jumlah rakyat yang mendaftar sebagai pengundi jika kempen pendaftaran dilaksanakan olehnya. Sekiranya langkah ini telah dijalankan sebelum ini, ianya adalah baik serta wajar dipuji dan diteruskan.

‘Warisan penjajah’ yang sepatutnya diberi perhatian oleh beliau adalah jurang ekonomi dan politik perkauman yang diperturunkan sejak Malaysia mencapai kemerdekaan hingga kini. Rakyat memerhati dan menanti model solusi dan dasar awam yang menjurus ke arah penyelesaian masalah rakyat daripada parti yang memperjuangkan idealisme dan nilai-nilai luhur Islam.

Menggunakan hujah yang bersifat perkauman tidak menambah sebarang nilai terhadap hantaran tersebut. Ianya juga tidak membawa ke arah proses pembinaan negara yang baik dalam suasana Malaysia perlu melalui pemulihan ekoran pandemik Covid-19 yang melanda.

Tambahan pula, ia juga tidak menyumbang ke arah kematangan serta kecelikan berpolitik dalam kalangan warganegara Malaysia. Justeru itu, kepentingan untuk menyemarakkan pendidikan demokrasi dan kesedaran berpolitik perlu ditekankan dari masa ke masa serta menjauhi penggunaan sentimen perkauman bagi meningkatkan sokongan politik.

Bagi rakyat yang telah mencapai umur kelayakan mengundi 21 tahun tetapi belum mendaftar, kita perlu mengambil langkah proaktif untuk mendaftar sebagai pemilih walaupun sistem pendaftaran secara automatik belum dilaksanakan.

Sekurang-kurangnya, ini adalah penglibatan minima kita dalam proses demokrasi di Malaysia sebelum tiba waktu pilhan raya untuk memilih calon yang kompeten dan berintegriti.

Awang Ilham adalah koordinator program di Pusat Komas, NGO yang mempromosikan nilai-nilai demokrasi, keadilan dan kesaksamaan di Malaysia.

1. Facebook (2021). “Mencetuskan Keraguan Kerja Syaitan”. Diakses di https://www.facebook.com/abdulhadiawang/posts/3649713508447074

2. Utusan Malaysia (2020). “4.2 juta penduduk belum daftar pemilih”. Diakses di https://www.utusan.com.my/premium/2020/09/4-2-juta-penduduk-belum-daftar-pemilih/

3. Tindak Malaysia adalah sebuah NGO yang memperjuangkan reformasi pilihanraya menggunakan data dan teknologi terkini. Maklumat lanjut boleh diakses di http://www.tindakmalaysia.org/

4. Berita Harian (2021). “Sikap punca ramai orang Melayu tidak daftar pemilih – SPR”. Diakses di https://www.bharian.com.my/berita/nasional/2021/01/780467/sikap-punca-ramai-orangmelayu-tidak-daftar-pemilih-spr

5. Yahoo! News (2019). “Getting Malaysian youths into politics: Pundits suggest starting with political literacy lessons.” Diakses di https://malaysia.news.yahoo.com/getting-malaysianyouths-politics-pundits-225928928.html

6. Statista (2020). “Average time spent using online media in Malaysia in Q3 2019, by activity (in hours per day)”. Diakses di https://www.statista.com/statistics/803614/daily-time-spent-usingonline-media-by-activity-malaysia/

7. Malay Mail (2020). “MDA: Video conferencing platforms drive surge in online traffic volume during MCO”. Diakses di https://www.malaymail.com/news/malaysia/2020/04/01/mda-videoconferencing-platforms-drive-surge-in-online-traffic-volume-duri/1852423

8. Berita Harian (2020). “Pengundi 18, daftar pemilih automatik dilaksana Julai 2021”. Diakses di https://www.bharian.com.my/berita/nasional/2020/11/749494/pengundi-18-daftar-pemilihautomatik-dilaksana-julai-2021

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…